Perhalusi cadangan kenaikan gaji guru elak ketidakadilan

BANGI, 10 Zulkaedah 1444H, Selasa – Ikatan Guru-guru Muslimin Malaysia (iGuru) berpandangan cadangan Kementerian Pendidikan (KPM) untuk menaikkan gaji guru yang memiliki kelayakan akademik lebih tinggi perlu diperhalusi bagi mengelakkan berlaku ketidakadilan.

Presiden iGuru, Ustaz Mohd Azizee Hasan berkata, jika isu kenaikan gaji guru perlu diberikan tumpuan, maka KPM perlu juga memastikan kelayakan akademik itu mampu mengangkat martabat golongan pendidik dan memajukan pendidikan negara serta tidak menjadi alat komoditi semata-mata.

Bagaimanapun, beliau masih menyambut baik usaha kementerian memandangkan sejak sekian lama gaji guru tidak disemak dan diberikan satu insentif bagi menjaga kebajikan serta kelangsungan profesion keguruan.

Mohd Azizee turut tidak menafikan cadangan kenaikan itu sebagai langkah merangsang golongan pendidik meningkatkan kompetensi diri dan ke arah kegemilangan profesionalisme keguruan negara.

“Ada beberapa persoalan yang perlu dijawab, adakah dengan kenaikan gaji guru ini dapat memulihkan sistem pendidikan negara dan meningkatkan profesion keguruan mereka serta menyelesaikan isu-isu pendidikan seperti beban tugas guru, kemenjadian murid dan pembangunan pendidikan yang lestari dan insani.

“Perkara seterusnya kenaikan gaji tersebut tidak sekadar melihat kepada kelayakan akademik semata-mata yang berkemungkinan menguntungkan kelompok guru tertentu sahaja, tetapi harus dilihat kepada etika, sumbangan, pengalaman dan perkhidmatan mereka di dalam kemenjadian murid.

“Bagaimana pula nasib guru-guru yang terbukti cemerlang di dalam perkhidmatan mereka sedangkan mereka tidak diberikan pengiktirafan yang sewajarnya berbanding kepada kelayakan akademik semata-mata,” katanya dalam kenyataan.

Atas sebab itu, beliau berkata, pengukuran kenaikan gaji guru perlu lebih bersifat holistik melalui pentaksiran menyeluruh yang lebih memberikan manfaat kepada semua warga guru.

Mohd Azizee berkata, kelayakan akademik adalah kredit dan KPM boleh memberikan insentif khas atas usaha guru meningkatkan kualiti ilmu serta kemahiran dengan mewujudkan Skim Hadiah Kenaikan Gaji yang bersesuaian.

“Kebiasaannya guru-guru yang memiliki kelayakan akademik yang tinggi ini sesuai ditempatkan di Matrikulasi, IPG dan KPM.

“Adakah dengan kelayakan akademik mereka yang tinggi ini dapat memenuhi keperluan pengajaran dan pembelajaran di peringkat sekolah rendah dan menengah serta berbaloi,” katanya.

Beliau berkata, jika faktor kelayakan akademik semata-mata tanpa diimbangi dengan minat dan ruh sebagai pendidik, maka kebimbangan yang mungkin terjadi adalah kerjaya guru hanya tempat mencari rezeki, bukan jihad pendidikan untuk membina generasi madani berteraskan Falsafah Pendidikan Kebangsaan.

“Justeru, kenaikan gaji guru perlu dilihat dari semua sudut seperti kelayakan akademik, pengalaman dalam perkhidmatan serta bidang pengkhususan yang diperlukan sebagai seorang guru.

“Mengambil kira pengalaman negara-negara luar yang mengiktiraf kerjaya guru dan diberikan gaji yang tinggi, maka diharap cadangan ini dapat mencapai tujuan dan hasrat murni pendidikan negara serta mengangkat wibawa golongan pendidik,” katanya.


Dunia berdepan krisis kebuluran berganda

NEW YORK 25 Zulkaedah 1443H, Sabtu – Setiausaha Agung Pertubuhan Bangsa-Bangsa Bersatu (PBB), Antonio Guterres, memberi amaran terdapat ‘risiko sebenar’ kebuluran berganda tahun ini.

Justeru, beliau menggesa para menteri bermesyuarat mengenai keselamatan makanan bagi mengambil langkah praktikal untuk menstabilkan pasaran makanan dan mengurangkan turun naik harga komoditi.

“Kami menghadapi krisis kelaparan global yang belum pernah terjadi sebelumnya.

“Perang di Ukraine telah menambah masalah yang telah berlaku selama bertahun-tahun: gangguan iklim; pandemik COVID-19; pemulihan yang sangat tidak sama rata,” kata Guterres pada pertemuan di Berlin melalui video.

Lebih 460,000 orang di Somalia, Yaman dan Sudan Selatan berada dalam keadaan kebuluran di bawah Klasifikasi Fasa Keselamatan Makanan Bersepadu (IPC) – skala yang digunakan oleh agensi Pertubuhan Bangsa-Bangsa Bersatu (PBB), badan serantau dan kumpulan bantuan untuk menentukan ketidakamanan makanan.

Ini adalah langkah sebelum pengisytiharan kebuluran di sesuatu wilayah.

Menurut IPC, jutaan orang di 34 negara lain berada di ambang kebuluran.

“Terdapat risiko sebenar bahawa pelbagai kebuluran akan diisytiharkan pada 2022. Dan 2023 mungkin lebih teruk lagi,” kata Guterres yang menyifatkan kelaparan besar-besaran dan kebuluran tidak boleh diterima pada abad ke-21.

Katanya, tidak mungkin ada penyelesaian berkesan untuk krisis itu melainkan Ukraine dan Russia, yang menghasilkan kira-kira 29 peratus daripada eksport gandum global, mencari jalan untuk menyambung semula perdagangan dengan betul.

Penghantaran dari pelabuhan Ukraine telah dihentikan oleh pencerobohan Russia ke atas jirannya.

Moscow mahu sekatan Barat tertentu ditarik balik bagi meneruskan eksport bijirin dan bajanya.

PBB dan Turki cuba untuk menjadi perantara perjanjian.

Guterres tidak mengulas lanjut mengenai rundingan itu dan berkata, kenyataan awam boleh menghalang kejayaan.

Beliau juga meminta menteri pada mesyuarat Berlin untuk menangani krisis kewangan di negara membangun. – Agensi


Bomoh alam Melayu perlu kajian semula

BOMOH alam Melayu perlu dibuat kajian semula untuk memastikan amalan mereka bertepatan dengan syarak atau tidak. Kebimbangan amat terasa apabila amalan bomoh telah membawa kepada pembunuhan tanpa bukti yang betul sebagaimana berlaku kepada seorang pelajar UPNM.

Hasil dari amalan bomoh ini amat bertentangan dengan syarak. Bahkan bomoh ini sepatutnya dibicarakan dan dijatuhkan hukuman kerana amalannya menyebabkan kematian.

Masyarakat perlu diberi kesedaran sejauh mana amalan penggunaan bomoh yang dibolehkan oleh syarak kerana amalan bomoh jika tidak mengikut lunas syarak boleh membawa kepada syirik.

Amalan bomoh juga bukan saja dianuti oleh masyarakat awam bahkan ianya melibatkan ahli-ahli agama sama ada sebagai pengamal atau pengikut. Kes pembunuhan di atas amat mengelirukan bila dikaitkan dengan solat hajat dan solat istikharah seolah-olah ianya bertepatan dengan syarak. Tanggapan masyarakat akan merasakan betul bila keputusan bomoh tersebut dikaitkan dengan solat hajat dan istikharah.

Kes kecurian tidak boleh dibuktikan dengan ramalan bomoh bahkan melalui solat hajat dan istikharah. Amalan ini amat bertentangan dengan Islam. Solat hajat dan istikharah boleh diamalkan untuk mendapat petunjuk dari Allah mengenal pasti pencuri tetapi bukan untuk membuktikan tuduhan kecurian. Amat malang lagi bila amalan bomoh membawa kepada pembunuhan.

Ustaz Sharipudin Abdul Kadir
Ketua Perhubungan Ikatan Muslimin Malaysia (ISMA) Kelantan


APMM Kedah, Perlis rampas RM15.5 juta dadah serta ketum tahun lalu

LANGKAWI, 1 Rejab 1442H, Sabtu – Hasil kawalan berterusan, Agensi Penguatkuasaan Maritim Malaysia (APMM) Kedah dan Perlis berjaya menumpaskan aktiviti jenayah berat di laut melibatkan penyeludupan dadah dengan nilai rampasan kira-kira RM15.5 juta sepanjang tahun lalu.

Pengarah Maritim Negeri Kedah dan Perlis Laksamana Pertama Maritim Mohd Zawawi Abdullah berkata kejayaan yang dicatatkan itu dapat menyuntik semangat tambahan kepada anggotanya menjelang sambutan ulang tahun ke-16 APMM pada 15 Februari ini.

“Sepanjang tahun lalu, APMM Kedah dan Perlis berjaya menggagalkan beberapa cubaan sindiket menjadikan kawasan perairan di sekitar kedua-dua negeri ini sebagai laluan penyeludupan.

“Hasil operasi berterusan serta kerjasama erat dengan komuniti maritim, APMM berjaya merampas syabu seberat 61.5 kilogram bernilai RM12 juta, ganja seberat satu tan bernilai RM3 juta serta daun ketum seberat 4.8 tan bernilai RM500,000,” katanya kepada pemberita selepas melakukan tinjauan di sekitar perairan ini hari ini.

Mengenai laporan ratusan etnik Rohingya hilang dari kem pelarian di Indonesia dan dipercayai diseludup masuk ke Malaysia, Mohd Zawawi berkata pihaknya belum menerima maklumat pelarian terbabit menuju ke perairan negara ini, khususnya di Langkawi.

“APMM akan terus memantau perkara tersebut, menerusi kerjasama agensi terlibat kita akan pastikan sempadan negara tidak dicerobohi,” katanya, menambah penugasan Op Benteng yang turut melibatkan beberapa agensi penguatkuasaan lain akan memastikan perairan negara tidak dicerobohi. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


BERJASA masuk gelanggang bawa politik bebas cengkaman ‘warlord’, taikun

BANGI, 30 Rabiulakhir 1443H, Ahad – Sama sekali tidak dibayangi gaya politik ‘lapuk’, Parti BERJASA memberi jaminan menawarkan kepimpinan baharu dalam pentas politik – membawa Malaysia kepada sebuah negara yang unggul dan bermaruah.

Menjunjung tinggi Perlembagaan Persekutuan dan institusi diraja, BERJASA juga mahu membawa gaya politik yang bebas cengkaman ‘warlord’ dan taikun, termasuk tidak tunduk sebarang desakan pihak luar yang hanya merugikan negara.

Berpegang dengan prinsip itu, Pengarah Jentera BERJASA Parlimen Shah Alam, Hamdan Asadullah berkata, parti itu akan menampilkan calon yang bersih dan berintegriti tinggi, selain taat kepada agama serta mempunyai kekuatan kepimpinan tersendiri menjelang pilihan raya nanti.

“BERJASA menjunjung tinggi segenap aspek Perlembagaan negara terutamanya tunjang iaitu institusi raja, agama dan bangsa di samping menerima Malaysia yang wujud dari bangsa majmuk, dan bertoleransi tinggi dalam ruang lingkup Perlembagaan dan syarak.

“BERJASA terbuka untuk bekerjasama dengan mana-mana pihak yang membawa aspirasi dan semangat yang sama, untuk menggalas amanah dan tanggungjawab terhadap negara,” katanya dalam satu kenyataan.

Pada masa sama, beliau turut memberi amaran kepada pemain politik dan pihak yang berbuat khianat terhadap tanggungjawab mereka, termasuk merosakkan negara atau melakukan perkara bertentangan Perlembagaan Persekutuan.

“Pilihan telah diberikan kepada pengundi-pengundi. BERJASA telah masuk gelanggang dan kami akan terus berjuang demi negara, bangsa, agama dan tanah air tercinta.

“Kami menyeru semua rakyat Malaysia yang mahukan perubahan yang cintakan keamanan dan keharmonian yang menjulang tinggi Perlembagaan dan yang mahu berjuang bersama mengangkat martabat agama, bangsa dan negara ke satu tahap yang lebih baik,” katanya.

Terdahulu, BERJASA Shah Alam merasmikan pembukaan Pejabat Gerakan di Blok 4, Worldwide Shah Alam, bersempena lawatan Jawatankuasa Kerja Pusat Parti BERJASA Malaysia, semalam.


PEMBELA lancar tabung dana cabar keabsahan vernakular

SUDAH ramai yang telah bertanyakan kepada saya, apakah PEMBELA akan membuka tabung bagi masyarakat umum menyumbang kepada perjuangan mencabar keabsahan sekolah vernakular ini?

Memandangkan kita melihat kes ini akan berlanjutan lebih lama lagi, dengan proses rayuan dan mungkin ke mahkamah yang lebih tinggi, maka saya dan sahabat seperjuangan merasakan perlu kita buka ruang itu.

Sekurang-kurangnya dapat sedikit sebanyak membantu menampung kos-kos seperti kos mahkamah, dokumentasi dan juga sebagai token kepada para peguam yang bertungkus-lumus berjuang dalam kes ini.

Kes-kes rasuah politikus pun apabila buka tabung biasanya cecah angka berjuta ringgit termasuk kes penghina YDPA baru-baru ini pun mendapat sambutan yang luar biasa.

Maka, tak sepatutnya ada masalah untuk kita buka tabung khusus untuk usaha murni ke arah sekolah satu aliran kebangsaan demi perpaduan rakyat di negara ini.

Sempena 30-hari tempoh rayuan yang dibenarkan pihak mahkamah bagi kes ini, dan sempena tahun baharu 2022, kita melihat tabung ini sebagai kayu ukur dokongan rakyat terhadap perjuangan ini.

Anda boleh menyalurkan sumbangan serendah RM20 melalui pautan bit.ly/DanaCabarVernakular

Atau ke nombor akaun Bank Islam PEMBELA Management (12113010073054) bagi transaksi bawah RM20.

Walau berapa jumlah yang dikumpul nanti sekalipun, kami tetap redha kerana memang selama ini pun kita berjuang dari poket kami sendiri kerana kita yakin bahawa perjuangan ini adalah perjuangan kebenaran demi agama, bangsa dan tanah air.

Haji Aminuddin Yahaya
Pengerusi PEMBELA
3 Januari 2022

#DanaCabarVernakular
#SatuAliranKebangsaan

—–
Plaintif:
1. Ikatan Muslimin Malaysia (ISMA)
2. Gabungan Pelajar Melayu Semenanjung (GPMS)
3. Gabungan Persatuan Penulis Nasional (GAPENA)
4. MAPPIM

Defendan:
1. Menteri Pendidikan Malaysia
2. Kementerian Pendidikan Malaysia
3. Parti MCA
4. Parti MIC
5. Parti GERAKAN
6. Dong Zong
7. Hua Zong
8. Sek.Men. Persendirian Chong Hwa KL
9. Persatuan Thamizhar
10. Persatuan Tamilar Thirunal
11. Persatuan Gabungan Kebajikan Guru Bersara Sekolah Tamil
12. Majlis Bahasa Cina Malaysia


Pemerintahan Israel bertukar tangan, apa nasib Palestin?

Oleh Ainul Illia Meor Suzurudin

BANGI, 3 Zulkaedah 1442H, Isnin – Pertukaran pucuk pimpinan Israel tidak akan mengubah sebarang strategi ketenteraan mahupun strategi besar rejim pengganas itu di Timur Tengah.

Penganalisis Interdisciplinary Research and International Strategy Institute (IRIS Institute), Asyraf Farique menegaskan, objektif rejim Zionis masih lagi sama iaitu untuk menguasai Baitulmaqdis dan mengukuhkan cengkaman hegemoni mereka di Timur Tengah.

“Israel dijangka akan mengukuhkan lagi proses normalisasi di kalangan negara Islam untuk menjamin hegemoni mereka terus terpelihara,” katanya ketika dihubungi Ismaweb.net, hari ini.

Namun, beliau berkata, berkemungkinan koalisi politik yang baharu dibentuk di antara lapan parti di negara haram itu sebenarnya rapuh.

Ini kerana, jumlah sokongan terhadap koalisi ini tidak jauh berbeza dengan koalisi Benjamin Netanyahu.

Gabungan baharu itu mendapat undi percaya yang tipis di Knesset (Parlimen), semalam dengan undian sebanyak 60-59.

Di bawah perjanjian gabungan baharu itu, Naftali Bennett, 49 – seorang anti-Palestin – akan menerajui pentadbiran Israel selama dua tahun diikuti pemimpin pusat parti Yesh Atid, Yair Lapid untuk tempoh dua tahun berikutnya.

“Kemenangan tipis ini memberikan indikator terhadap masalah politik dalaman Israel.

“Hal ini, adalah suatu peluang kepada pasukan pembebasan Palestin untuk menghadapi senario ini.

“Kerapuhan ini mungkin dapat memberi manfaat kepada Palestin daripada sudut peningkatan tekanan politik kepada rejim Israel, untuk melonggarkan beberapa sekatan pentadbiran yang diberikan,” katanya.

Kerajaan baharu negara haram Israel itu bakal menghadapi beberapa cabaran segera.

Ia berada di bawah tekanan untuk meningkatkan ekonomi setelah beberapa sekatan untuk membendung penyebaran COVID-19, sementara itu, ia juga merundingkan gencatan senjata jangka panjang dengan Pergerakan Perjuangan Islam Palestin (Hamas) setelah Palestin menghadapi serangan 11 hari pada bulan Mei.

Israel juga akan melalui tempoh yang tidak stabil dan mudah ‘terbakar’ dalam tekanan politik daripada Palestin.

Bennett mengatakan kerajaannya akan berusaha untuk ‘mengecilkan’ konfliknya dengan rakyat Palestin, dan bukannya mencari penyelesaian akhir.

Untuk rekod, Bennett dalam satu temu ramah pada 2013 pernah menyatakan bahawa beliau menolak penubuhan negara Palestin dan menyokong peluasan penempatan haram Yahudi di wilayah yang diduduki terutamanya di bahagian Tebing Barat.

Pemimpin parti Yamina itu turut mengeluarkan kenyataan biadab apabila menyatakan setiap pejuang Palestin tidak sepatutnya dibebaskan tetapi dibunuh.

“Saya telah membunuh banyak orang Arab dalam hidup saya – dan itu bukan satu masalah,” kata Bennett, bekas komando Israel.


Sudan perlu bantuan RM13.5 bilion

GENEVA, 27 Syawal 1444H, Khamis – Sebanyak RM13.5 bilion diperlukan untuk menyediakan bantuan segera kepada penduduk yang terkesan akibat konflik di Sudan, menurut Pertubuhan Bangsa-Bangsa Bersatu (PBB).

Keperluan telah meningkat sejak konflik berdarah tercetus di Sudan pada 15 April, sekali gus menuntut badan itu menyemak semula pelan tindakan untuk negara berkenaan.

Susulan perkembangan di Sudan, Ketua Biro Kemanusiaan PBB, Ramesh Rajasingham menjangkakan lebih sejuta rakyat akan melarikan diri ke negara jiran tahun ini.

“Hari ini 25 juta orang – lebih separuh penduduk Sudan – memerlukan bantuan dan perlindungan kemanusiaan,” katanya.

Konflik di Sudan tercetus pada 15 April membabitkan dua pihak bertelagah antara ketua tentera Abdel Fattah Al-Burhan dan bekas timbalannya, Mohamed Hamdan Daglo yang mengetuai kumpulan separa tentera, Pasukan Sokongan Pantas (RSF).

Kira-kira 1,000 orang telah terbunuh terutamanya di dalam dan sekitar Khartoum serta negeri Darfur Barat, menurut pakar perubatan.

Pertempuran itu telah meningkatkan lagi krisis kemanusiaan di Sudan, di mana satu daripada tiga orang sudah bergantung kepada bantuan kemanusiaan sebelum perang.

PBB berkata, RM11.5 bilion dijangka diperlukan untuk menyediakan bantuan di Sudan – meningkat daripada RM7.9 bilion yang dianggarkan pada tahun lalu.

Rajasingham berkata, dana itu akan membolehkan agensi bantuan memberi manfaat kepada 18 juta orang yang terkesan konflik di negara berkenaan.

Sementara itu, agensi pelarian PBB berkata, RM2.1 bilion diperlukan untuk membantu mereka yang melarikan diri dari negara itu, termasuk 1.1 juta orang yang dijangka keluar dari Sudan tahun ini.

Dua minggu lalu, UNHCR berkata ia memerlukan AS$445 juta hingga Oktober untuk menangani keperluan 860,000 rakyat Sudan yang mungkin meninggalkan negara itu.-  Agensi


Zahid seolah ‘menikus’ bila UMNO dihina

BANGI, 7 Zulhijjah 1444H, Isnin – Datuk Seri Hamzah Zainudin menyindir Datuk Seri Ahmad Zahid Hamidi susulan reaksi Presiden UMNO itu terhadap tuduhan dilemparkan Tony Pua yang menggelar Barisan Nasional (BN) sebagai pakatan korup.

Setiausaha Agung Perikatan Nasional (PN) itu berkata, beliau menjangkakan Ahmad Zahid akan mengeluarkan kenyataan tegas kerana tuduhan itu dilihat penghinaan kepada UMNO.

“Bila Tony Pua label UMNO dan BN pakatan korup, saya ingatkan Presiden UMNO akan mengaum kerana label itu satu penghinaan.

“Rupa-rupanya Presiden UMNO menikus. Dia sekadar suruh UMNO jangan layan. Cikgu dah ‘call’ la tu,” sindirnya menerusi hantaran di Facebook beliau hari ini.

Terdahulu, Ahmad Zahid meminta semua pemimpin UMNO supaya tidak melayan sebarang kenyataan mana-mana individu yang bertentangan dengan pendirian komponen parti yang membentuk Kerajaan Perpaduan.

Beliau berkata, sekiranya pemimpin UMNO mudah memberikan reaksi balas terhadap sebarang kenyataan negatif berkenaan ia menggambarkan seolah-olah perkara itu sebagai masalah besar meskipun sebenarnya ia bukan pendirian parti.

Jumaat lalu, Tony Pua ‘tiba-tiba’ menggelar BN yang kini bersama Pakatan Harapan (PH) dalam Kerajaan Perpaduan sebagai ‘corrupt coalition’ atau ‘pakatan korup’.

Bekas Setiausaha Publisiti DAP itu dilaporkan mahu Perdana Menteri, Datuk Seri Anwar Ibrahim mencari jalan untuk menubuhkan kerajaan PH sahaja tanpa kerjasama dengan BN khususnya.

Pua juga menyuarakan harapan supaya PH selepas ini dapat membentuk kerajaan sendiri dalam kalangan komponen gabungan itu, tanpa membabitkan UMNO dan BN sekiranya gabungan itu menang dalam Pilihan Raya Umum (PRU) akan datang.


Tuduhan MP Hulu Langat pada guru KAFA bermotif politik

BANGI, 21 Syaaban 1444H, Selasa – BERJASA menasihatkan Ahli Parlimen Hulu Langat supaya memfokuskan agenda kebajikan, berbanding melemparkan tuduhan jahat terhadap guru-guru Kelas Al-Quran dan Fardhu Ain (KAFA).

Ini susulan kenyataan Mohd Sany Hamzah di Parlimen semalam, mendakwa wujudnya hasutan berbentuk politik perkauman daripada guru-guru KAFA kepada murid di sekolah agama.

Mohd Sany dalam celahan ketika Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menggulungkan Rang Undang-Undang (RUU) Perbekalan 2023, mempersoalkan sama beliau maklum terdapat guru KAFA yang berpolitik di sekolah.

Beliau mendakwa, guru KAFA ada menyebut perkara yang tidak sepatutnya ketika Pilihan Raya Umum Ke-15 (PRU15) lalu, bagi mempengaruhi murid-murid.

Mengecam tuduhan wakil rakyat Pakatan Harapan (PH) itu, Setiausaha Agung BERJASA, Zulkifli Yahya menyifatkan tuduhan Mohd Sany terhadap guru hanya bermotifkan politik tanpa ada hujah serta bukti yang kukuh.

“Beliau tidak patut mengeluarkan dakwaan-dakwaan yang berniat jahat terhadap guru-guru KAFA ini.

“Mereka hanya fokus kepada tugas hakiki sahaja, iaitu mengajar dan mendidik anak-anak murid di sekolah.

“Saya juga merupakan Pengerusi Jemaah Pengurusan Sekolah Agama Rakyat (SRAR) di kawasan saya dan tidak melihat pun mana-mana guru yang bertindak menghasut perkara yang bukan-bukan mengenai politik kepada anak-anak murid,” katanya.

Selaku Ahli Parlimen, Zulkifli berkata, Mohd Sany sepatutnya memperjuangkan kebajikan guru-guru KAFA seperti kenaikan gaji dan promosi lantikan jawatan tetap.

Justeru, beliau menggesa supaya permainan politik fitnah-memfitnah seumpama ini dihentikan, baik di pihak kerajaan mahupun pembangkang.

“Kerajaan sekarang yang menggunakan teras Kerajaan Madani perlu bersikap mesra kepada rakyat melalui pembentukan dasar-dasar yang memudahkan rakyat, bukannya mengaitkan mereka untuk agenda politik seperti tuduhan terhadap guru-guru KAFA,” katanya.


AS lapor hampir 24,000 kes cacar monyet

LOS ANGELES, 24 Safar 1444H, Selasa – Hampir 24,000 kes cacar monyet disahkan di Amerika Syarikat (AS) setakat Isnin, menurut data terkini Pusat Kawalan dan Pencegahan Penyakit (CDC) AS.

Menurut data CDC, California mencatat paling banyak kes yang disahkan setakat ini, dengan 4,656 kes, diikuti New York sebanyak 3,755, dan Florida dengan 2,398, lapor Xinhua.

Jangkitan cacar monyet jarang membawa maut, dengan kebanyakan kes sembuh dalam tempoh dua hingga empat minggu. Menurut Pertubuhan Kesihatan Sedunia, penyakit itu mempunyai kadar kematian sekitar tiga hingga enam peratus.

Individu yang mempunyai sistem imun badan yang lemah bagaimanapun berkemungkinan akan lebih teruk apabila dijangkiti penyakit itu, menurut CDC.

Pegawai kesihatan AS juga memberi amaran kepada doktor supaya tidak menggunakan terlalu banyak satu-satunya ubat yang ada untuk merawat cacar monyet.

Menurut CDC, virus sentiasa berevolusi untuk menjangkiti manusia dan ubat serta vaksin baharu tidak lagi sesuai untuk merawatnya.

Pentadbiran Makanan dan Ubat-ubatan AS memberi amaran bahawa ubat antivirus, Tecovirimat, mudah terjejas kepada rintangan. Mutasi yang kecil sahaja dalam virus, boleh menyebabkan ubat itu tidak lagi berkesan. – Bernama


PH namakan Zainal Azman calon MB Perak

PETALING JAYA, 8 Rabiulakhir 1444H, Khamis – Bekas Timbalan Ketua Pengarah Jabatan Perkhidmatan Awam (JPA), Datuk Zainal Azman Abu Seman, adalah calon Menteri Besar Perak sekiranya Pakatan Harapan (PH) berjaya menawan negeri itu pada Pilihan Raya Umum ke-15 (PRU15), 19 November ini.

“Ya, ya…Zainal Azman adalah calon MB bagi PH. Itu adalah perancangannya,” kata Timbalan Presiden PKR, Rafizi Ramli dalam sidang media di Ibu Pejabat PKR, di sini, hari ini.

Zainal Azman,  yang juga bekas Setiausaha Kerajaan Perak, dijangka bertanding di kerusi Dewan Undangan Negeri (DUN) Kuala Sepetang.

PKR pernah memenangi kerusi Kuala Sepetang pada pilihan raya umum pada 2008 dan 2013, namun kalah kepada UMNO yang merampas semula kerusi itu pada PRU14. – Bernama


Krisis Sudan: Pihak bertelagah setuju gencatan senjata 24 jam

RIYADH, 21 Zulkaedah 1444H, Sabtu – Pihak yang bertelagah di Sudan bersetuju dengan gencatan senjata 24 jam di seluruh negara bermula 10 Jun, menurut kenyataan Arab Saudi dan Amerika Syarikat (AS) semalam.

“Kerajaan Arab Saudi dan Amerika Syarikat mengumumkan bahawa wakil Angkatan Bersenjata Sudan (SAF) dan Pasukan Sokongan Pantas (RSF) bersetuju dengan gencatan senjata 24 jam di seluruh negara bermula pada 10 Jun 6 pagi waktu Khartoum.

“Pihak-pihak ini bersetuju bahawa gencatan senjata mereka akan menahan diri daripada melakukan pergerakan yang dilarang, serangan, penggunaan pesawat atau dron, pengeboman udara, serangan artileri, pengukuhan kedudukan dan membekal senjata serta mengelak mencari kelebihan ketenteraan ketika tempoh itu,” kata kenyataan dikeluarkan Kementerian Luar Arab Saudi di akaun media sosial.

Menurut kenyataan itu, kedua-dua pihak juga bersetuju untuk membenarkan pergerakan tanpa halangan dan penyaluran bantuan kemanusiaan ke seluruh negara.

Dalam kenyataan sama, Arab Saudi turut mengeluarkan amaran terhadap pihak bertelagah supaya mematuhi tempoh pelaksanaan gencatan senjata itu.

“Sekiranya pihak-pihak ini gagal mematuhi gencatan senjata 24 jam, fasilitator akan terpaksa mempertimbangkan untuk menangguh rundingan Jeddah,” katanya.

Gencatan senjata lebih awal yang dibuat Arab Saudi dan AS gagal sebelum ini, selepas kedua-dua pihak saling menuduh satu sama lain melakukan pelanggaran serius terhadap tindakan itu.

White House juga memberi amaran bahawa sekatan akan dikenakan ke atas syarikat pertahanan utama dan mereka yang mengekalkan keganasan di Sudan kerana pihak bertelagah gagal mematuhi perjanjian gencatan senjata.

Sudan menjadi huru-hara selepas pertempuran meletus pada April antara tentera negara itu, Jeneral Abdel Fattah Burhan dan timbalannya, bekas Jeneral Mohamed Hamdan Dagalo.- Agensi


Terjemahan khutbah Arafah ke 10 bahasa termasuk BM diteruskan

KUALA LUMPUR, 15 Zulkaedah 1443H, Rabu – Inisiatif terjemahan langsung Khutbah Hari Arafah dari Mekah, Arab Saudi ke 10 bahasa termasuk Bahasa Melayu, akan diteruskan pada musim haji kali ini.

Ketua Pengarah Jabatan Tertinggi bagi Hal Ehwal Masjidil Haram dan Masjid Nabawi, Sheikh Dr Abdul Rahman Al-Sudais berkata, inisiatif ini bagi membolehkan jemaah haji serta umat Islam di seluruh dunia yang mendapat akses secara langsung, memahami kandungan teks khutbah.

Khutbah musim haji 1443 H beserta terjemahan langsung akan disiarkan dalam 10 bahasa; Inggeris, Bahasa Melayu, Urdu, Farsi, Perancis, Cina, Turkiye, Rusia, Hausa dan Bengali.

“Selepas ini akan lebih dari itu (10 bahasa), kerana menjadi kewajipan kami di Haramain untuk menyampaikan kepada semua, setiap pengisian (mengenai) kebenaran, keadilan, kebajikan, kesederhanaan, toleransi, menolak ketaksuban dan kebencian dari tanah suci ini,” katanya dalam wawancara saluran televisyen Alekhbariya, Arab Saudi baru-baru ini.

Alekhbariya turut melaporkan khutbah Arafah akan disiarkan secara langsung menerusi stesen-stesen televisyen dan radio tempatan selain tiga aplikasi pintar (Arafat, Haramain dan Manaret Haramain) serta portal jabatan berkenaan.

Untuk rekod, inisiatif terjemahan Khutbah Arafah telah dimulakan sekitar tahun 2018 dengan hanya lima bahasa: Inggeris, Perancis, Farsi, Bahasa Melayu dan Urdu.

Pada tahun kedua pelaksanaannya, bahasa Cina ditambah. Tahun 2021, sebanyak empat lagi bahasa dimasukkan.-  Bernama


Kemasukan pekerja China ke Sabah telah dimaklum kepada Imigresen

SANDAKAN, 12 Zulkaedah 1441H, Sabtu – Keputusan kerajaan negeri Sabah membenarkan pekerja asing dari China masuk ke negeri itu telah dimaklumkan kepada Jabatan Imigresen Malaysia (JIM) Sabah dan diminta diselaraskan dengan kerajaan pusat.

Ketua Menteri, Datuk Seri Mohd Shafie Apdal menjelaskan keputusan itu yang tertakluk kepada peraturan yang ditetapkan sepanjang Perintah Kawalan Pergerakan Pemulihan (PKPP) dibuat setelah berbincang dengan JIM Negeri.

Langkah membenarkan pekerja dari China dibuat untuk merancakkan semula pelaksanaan projek pembangunan di Sabah yang turut mendapat pelaburan dari China.

“Oleh kerana kepakaran mereka (China) kita perlukan kerana mereka ada tenaga kerja berkemahiran teknikal seperti dalam kejuruteraan, saya minta supaya di peringkat jemaah menteri (Sabah) memberi kelulusan, tetapi perlu diselaraskan dengan kerajaan pusat,” katanya kepada pemberita selepas melancarkan minyak masak tempatan jenama Gold, di sini, hari ini.

Mohd Shafie ditanya pemberita mengenai kenyataan Menteri Kanan (Kluster Keselamatan), Datuk Seri Ismail Sabri Yaakob semalam bahawa kerajaan negeri Sabah tidak pernah berbincang dengan kerajaan pusat berhubung keputusan membenarkan pekerja asing dari China masuk ke negeri itu.

Mohd Shafie berkata, beliau telah meminta Setiausaha Kerajaan Negeri, Datuk Safar Untong untuk menghubungi Ismail Sabri mengenai keputusan yang dibuat pada 1 Julai itu.

Beliau juga berkata, kerajaan negeri akan meneliti untuk membenarkan pelancong luar negara dari zon hijau masuk ke Sabah dalam usaha memulihkan semula sektor pelancongan negeri. -Bernama


Kelebihan puasa Asyura dan Tasu’a

TIDAK lama lagi (Khamis ini) kita akan bertemu dengan Hari Asyura, hari di mana Allah menganugerahkan kemenangan buat Nabi Musa. Rasulullah ﷺ melihat kaum Yahudi meraikan kejayaan Nabi Musa tersebut lalu Baginda ﷺ bersabda:

فَأَنَا أَحَقُّ بِمُوسَى مِنْكُمْ، فَصَامَهُ، وَأَمَرَ بِصِيَامِهِ
Aku lebih layak dengan Nabi Musa berbanding dengan kamu, lalu Baginda berpuasa dan memerintahkan para sahabat agar berpuasa. (HR al-Bukhari)

2. Rasulullah ﷺ turut membimbing para sahabat agar berpuasa sehari sebelum hari Asyura atau sehari sesudahnya. Ini bagi membezakan daripada amalan yang dilaksanakan oleh orang-orang Yahudi. Sabda Rasulullah ﷺ:

صُومُوا يَوْمَ عَاشُورَاءَ، وَخَالِفُوا فِيهِ الْيَهُودَ، صُومُوا قَبْلَهُ يَوْمًا، أَوْ بَعْدَهُ يَوْمًا
“Berpuasalah kamu pada hari Asyura dan lakukanlah perbezaaan dengan Yahudi. Berpuasalah juga pada hari sebelumnya atau hari selepasnya.” (HR Ahmad)

3. Dalam sebuah hadis yang lain pula Rasulullah ﷺ seakan lebih cenderung untuk berpuasa sehari sebelum hari Asyura. Hari ini dinamakan sebagai hari Tasu’a. Sabda Rasulullah ﷺ:

قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : فَإِذَا كَانَ الْعَامُ الْمُقْبِلُ إِنْ شَاءَ اللَّهُ صُمْنَا الْيَوْمَ التَّاسِعَ . قَالَ : فَلَمْ يَأْتِ الْعَامُ الْمُقْبِلُ حَتَّى تُوُفِّيَ رَسُولُ اللَّهِ صَلَّى اللَّهُ عَلَيْهِ وَسَلَّمَ
“Sabda Rasulullah: Sekiranya tiba tahun yang akan datang insya-Allah aku akan berpuasa pada hari yang kesembilan Muharram. Maka tidak datang tahun hadapan melainkan Rasulullah ﷺ telahpun wafat.” (HR Muslim)

4. Rasulullah ﷺ turut menceritakan kelebihan berpuasa pada hari Asyura. Perkara ini direkodkan dalam hadis Muslim yang menyebutkan:

سُئل النبي صلى الله عليه وسلم عن صيام يوم عاشوراء ، فقال أَحْتَسِبُ عَلَى اللَّهِ أَنْ يُكَفِّرَ السَّنَةَ الَّتِي قَبْلَهُ
“Rasulullah ditanya tentang puasa hari Asyura. Maka baginda bersabda: Sungguhnya aku mengira bahawa Allah akan menghapuskan dosa setahun yang sebelumnya.” (HR Muslim)

5. Mari kita berpuasa pada hari Asyura (Khamis ini) dan hari Tasu’a (Rabu ini). Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Amaran cuaca buruk di beberapa kawasan utara Semenanjung

KUALA LUMPUR, 6 Rabiulakhir 1442H, Ahad – Jabatan Meteorologi Malaysia (MetMalaysia) mengemas kini amaran cuaca waspada (kuning) yang dikeluarkan petang semalam untuk Perlis dan beberapa kawasan di Kedah serta Perak, kini bertukar kepada amaran cuaca buruk (jingga).

Amaran ini berkuat kuasa sehingga esok berikutan hujan lebat yang dijangka berterusan di kawasan berkenaan.

Ketua Pengarah MetMalaysia, Jailan Simon dalam satu kenyataan berkata, terdapat pertambahan kawasan bagi amaran cuaca waspada peringkat kuning, dengan hujan lebat dijangka berlaku di kawasan Batu Pahat, Pontian dan Johor Bahru, Johor yang juga berkuat kuasa sehingga esok.

“Keadaan hujan berterusan sedang berlaku di negeri-negeri pantai barat Semenanjung.

“Amaran cuaca buruk (jingga) berkuat kuasa di Perlis, Kedah (Kubang Pasu, Padang Terap, Sik, Baling, Kulim dan Bandar Baharu), dan Perak (Kerian, Larut, Matang, Selama dan Hulu Perak).

Angin kencang barat laut dan timur laut berkelajuan 40 hingga 50 km/jam dengan ombak mencapai 3.5-meter dijangka berlaku di perairan negeri Perlis, Kedah, Pulau Pinang, Perak, Selangor, Kelantan dan Terengganu dalam tempoh itu,” katanya dalam satu kenyataan hari ini.

Kejadian ini boleh mendatangkan risiko limpahan air laut di pesisir pantai dan muara sungai kawasan terbabit, menurut kenyataan itu. – Bernama


Sejak bila Ketuanan Melayu sama seperti Zionisme, Nazi Hitler?

BANGI, 12 Zulhijjah 1441H, Ahad – Orang Melayu sudah membuktikan mereka sebuah bangsa yang sangat bertoleransi walaupun sudah sekian lama hidup dengan Ketuanan Melayu.

Demikian bidas Presiden gerakan Islam Ikatan Muslimin Malaysia (ISMA), Haji Aminuddin Yahaya selepas Ahli Parlimen Shah Alam, Khalid Abdul Samad mendakwa Ketuanan Melayu sealiran dengan fahaman sesat.

Terdahulu, menerusi akaun Twitter, Khalid menggesa supaya menolak ketuanan bangsa yang mana katanya, ‘kedudukan istimewa’ bukan ‘ketuanan’.

“‘Ketuanan Yahudi’ menghasilkan ‘Zionisme’. ‘Ketuanan Aryan’ menghasilkan ‘Nazi’ Hitler. ‘Ketuanan Kulit Putih’ menghasilkan ‘White Supremacist’ Trump.

“‘Ketuanan Melayu’ sealiran dengan tiga fahaman sesat ini. Tolak Ketuanan bangsa! ‘Kedudukan Istimewa’ bukan ‘Ketuanan’,” tulis beliau.

Mengulas tuduhan itu, Haji Aminuddin dalam satu kenyataan mengingatkan Khalid yang juga bekas Menteri Wilayah Persekutuan untuk tidak memburuk-burukkan bangsa sendiri hanya kerana ‘mileage’ politik.

Beliau tidak faham faedah Khalid mengeluarkan kenyataan liar sebegini.

“Tidak ada angin, tidak ada ribut. Biasanya apabila duduk saja-saja sambil bosan-bosan semasa cuti dan membuat luahan sebegini datang dari suatu perasaan dan emosi yang menebal dan terpendam lama.

“Apa yang terbuku di dalam Khalid terhadap Ketuanan Melayu sebenarnya? Apakah Khalid merasakan Ketuanan Melayu perlu dihapuskan kerana dianggap ‘sesat’ sebagaimana aliran sesat lain?

“Sejak bila Ketuanan Melayu itu sama seperti Zionisme, Nazi Hitler dan White Supremacist Trump? Sejak bila orang Melayu memahami Ketuanan Melayu sebegitu rupa?,” soal Haji Aminuddin.


6 lagi kluster COVID-19 dikesan

PUTRAJAYA, 7 Rabiulawal 1442H, Sabtu – Enam lagi kluster baharu COVID-19 dilaporkan di beberapa negeri hari ini, kata Ketua Pengarah Kesihatan, Tan Sri Dr Noor Hisham Abdullah.

Beliau berkata dua daripada kluster baharu itu dikesan di Sabah iaitu Kluster Megah dan Kluster Mesra yang masing-masing melibatkan kes indeks daripada hasil saringan individu bergejala.

Bagi Kluster Megah di Sandakan, melibatkan kes indeks (kes ke-13,706) yang dikesan pada 5 Oktober dan telah dimasukkan ke Hospital Duchess of Kent.

“Saringan kontak rapat kluster ini, telah mengenal pasti 14 lagi kes positif dan sehingga hari ini, 64 individu disaring dengan 15 kes positif, 12 negatif dan 37 individu masih menunggu keputusan.

Bagi Kluster Mesra juga di Sandakan, melibatkan kes indeks (kes ke-13,755) yang dikenal pasti positif COVID-19 pada 7 Oktober dan dimasukkan ke Hospital Duchess of Kent. Saringan kontak rapat telah mengenal pasti 21 lagi kes positif dan dua individu masih menunggu keputusan,” katanya pada sidang media perkembangan COVID-19 di Kementerian Kesihatan Malaysia (KKM), hari ini.

“Ini menjadikan jumlah kes positif COVID-19 di Malaysia sebanyak 25,742 kes. Oleh itu, jumlah kes aktif dengan kebolehjangkitan COVID-19 adalah 8,966 kes. Mereka telah diasingkan dan diberi rawatan,” katanya pada sidang media mengenai perkembangan terkini COVID-19 hari ini.

Selain Sabah, Dr Noor Hisham berkata sebanyak 95 kes dicatatkan di Lembah Klang dengan 29 kes daripada kluster-kluster sedia ada dan baharu.

Sebanyak 502 kes lagi melibatkan tahanan daripada Kluster Penjara Kepayan, Kluster Penjara Seberang Perai, Penjara Reman dan Kluster Tembok yang kes-kes ini sememangnya terasing di dalam penjara, katanya.

Dua kes yang dicatatkan hari ini juga menurut beliau, merupakan pengunjung yang pulang dari Sabah yang menjadikan jumlah kes dilaporkan mempunyai sejarah perjalanan ke negeri itu sejak 20 Sept lepas sebanyak 468 kes.

Dari keseluruhan kes, Dr Noor Hisham berkata 11 daripadanya adalah kes import yang direkodkan di Kuala Lumpur, melibatkan tiga warganegara dan lapan bukan warganegara dengan tiga kes direkodkan daripada mereka yang tiba dari Singapura, Indonesia (3), China (2), Korea Selatan (2) dan Tunisia (1).

Selebihnya, menurut Dr Noor Hisham adalah kes penularan COVID-19 dalam negara dengan Sabah sebanyak 889 kes, Negeri Sembilan (96), Selangor (76), Kedah (76), Pulau Pinang (23), Wilayah Persekutuan Labuan (21), Perak (10), Sarawak (8), Wilayah Persekutuan Kuala Lumpur (8), Johor (7) dan Melaka (3).

Mengenai kes pulih pula, terdapat sebanyak 671 kes hari ini menjadikan jumlah kumulatif kes yang telah pulih sepenuhnya dari COVID-19 sebanyak 16,555 kes iaitu 64.3 peratus daripada jumlah keseluruhan kes.

”Sehingga kini, terdapat 92 kes positif COVID-19 yang sedang dirawat di Unit Rawatan Rapi dengan 31 kes memerlukan bantuan pernafasan.

“Daripada maklumat terkini yang dilaporkan ke Crisis Preparedness and Response Centre Kebangsaan, dukacita dimaklumkan bahawa terdapat pertambahan tujuh kes kematian berkaitan COVID-19, justeru jumlah kumulatif kes kematian COVID-19 di Malaysia sebanyak 221 kes,” katanya. – Bernama


Anwar belum dapat sokongan padu orang Melayu

BANGI, 1 Jamadilakhir 1444H, Ahad – Walaupun memperolehi tahap pencapaian memuaskan, Datuk Seri Anwar Ibrahim belum lagi mendapat sokongan padu daripada kaum Melayu, yang bukan sahaja merupakan kelompok Bumiputera yang terbesar tetapi juga teras kestabilan kepada politik negara.

Ahli Jawatankuasa Kerja PAS Pusat, Dr Mohd Zuhdi Marzuki berkata, sehingga pilihan raya tertunda di kerusi Parlimen Padang Serai dan Dewan Undangan Negeri (DUN) Tioman baru-baru ini, sokongan orang Melayu terutamanya anak-anak muda masih bersama Perikatan Nasional (PN).

Dengan pengertian lain, katanya, kunci kestabilan politik Malaysia ada pada PN yang merupakan parti pembangkang.

“Diyakini, tanpa kunci kestabilan tersebut iltizam Anwar untuk melaksanakan agenda reformasi sukar untuk dicapai.

“Agenda untuk memberi keadilan kepada rakyat memerlukan usaha besar-besaran membanteras golongan monopoli, kartel, orang tengah, pemain ekonomi gelap, pemberi rasuah dan lain-lain.

“Sama ada disedari atau tidak, golongan-golongan inilah yang begitu bimbang PN/PAS dapat menerajui negara, justeru mereka kuat berpihak kepada lawan PN/PAS,” katanya dalam hantaran di Facebook, malam tadi.

Berikutan itu, Zuhdi berkata, agenda Perdana Menteri untuk memberi keadilan kepada rakyat boleh menyebabkan beliau hilang sokongan dari golongan monopoli, kartel, orang tengah, pemain ekonomi gelap, pemberi rasuah dan seumpamanya.

Beliau juga tidak menolak kemungkinan, menjelang tempoh pilihan raya negeri enam bulan akan datang, Pakatan Harapan (PH) akan kehilangan banyak sokongan.

“Mahu tidak mahu, satu hari nanti Anwar tetap memerlukan sokongan daripada pihak yang berupaya membenteras golongan-golongan ini, iaitu PN/PAS.

“Demikian juga, agenda Anwar untuk membersihkan tatakelola kerajaan. Umum menyedari, pihak yang selama ini dituduh oleh PH mencemarkan tatakelola kerajaan sedang berjanji setia dengan Anwar sekarang.

“Secara peribadi, saya masih menganggap pertuduhan-pertuduhan yang dibuat semasa PH memerintah 22 bulan dahulu adalah pendakwaan terpilih. Bagaimanapun, setelah kes-kes itu dibawa ke mahkamah, eloklah diselesaikan menurut tatacara perundangan,” katanya.

Pada masa sama, beliau mempersoalkan sama ada agenda Anwar untuk membersihkan tatakelola kerajaan berjaya, sekiranya golongan yang terpalit mencemarkan tatakelola itu menjadi penentu kestabilan kerajaan yang diterajui oleh Ahli Parlimen Tambun itu.

“Golongan ini telah ditolak oleh majoriti kaum Melayu, malah turut ditolak oleh penyokong-penyokong parti yang mereka terajui. Sebenarnya Anwar memerlukan sokongan dari majoriti kaum Melayu untuk melaksanakan agenda reformasi, dan sokongan itu ada pada PN,” katanya.


Belum tahu kos tunai haji, kiraan masih dilakukan

KUALA LUMPUR, 1 Jamadilawal 1443H, Isnin – Jumlah kuota musim haji 1443H/2022M dan harga bagi mengerjakan ibadah itu akan diumumkan awal tahun depan.

Menteri Di jabatan Perdana Menteri (Hal Ehwal Agama), Idris Ahmad berkata, penetapan harga berkenaan belum ditentukan lagi kerana masih terdapat pengiraan kos yang sedang dilakukan.

“Mesyuarat menentukan peningkatan kuota diadakan pada awal tahun hadapan dan penentuan keputusan akan dibuat berdasarkan keadaan semasa di Makkah.

“Seperti yang diumumkan oleh Kementerian Pelancongan, Seni dan Budaya (MOTAC) iaitu harga meningkat sebanyak 41 peratus, namun kos bayaran (menunaikan) haji akan dibentangkan dalam Kabinet,” katanya.

Terdahulu, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kos dijangka meningkat kepada lebih RM30,000 berbanding RM23,000 sebelum ini susulan peningkatan VAT.

Sebahagian besar peningkatan kos berkait rapat dengan prosedur operasi standard (SOP) COVID-19 yang perlu dipatuhi termasuk penjarakan fizikal seperti had kapasiti bilik hotel dan bas.


16 negara berdepan risiko kebuluran

GENEVA, 22 Rabiulawal 1442H, Ahad – Laporan baharu dua agensi Pertubuhan Bangsa-Bangsa Bersatu memberi amaran mengenai peningkatan risiko kebuluran akut di tiga negara Afrika dan Yaman yang dilanda konflik, dan risiko kebuluran yang tinggi di 16 buah negara.

Organisasi Makanan dan Pertanian (FAO) dan Program Makanan Dunia (WFP) memberi amaran bahawa ‘gabungan toksik, penurunan ekonomi, cuaca ekstrem dan pandemik COVID-19… mendorong berlakunya darurat bekalan makanan.’

Agensi-agensi berkenaan menekankan bahawa di Burkina Faso, timur laut Nigeria, Sudan Selatan dan Yaman, sedang menghadapi peningkatan tahap kebuluran akut.

Beberapa penduduk ‘sudah mengalami keadaan lapar yang kritikal,’ di mana pengurangan akses kemanusiaan boleh menyebabkan risiko kebuluran.

16 negara lain ‘berisiko tinggi mengalami tahap kebuluran akut’, kata agensi itu.

Negara-negara tersebut adalah Venezuela, Haiti, Ethiopia, Somalia, Kamerun, Republik Afrika Tengah, Mali, Nigeria, Sierra Leone, Republik Demokratik Kongo (DRC), Mozambique, Zimbabwe, Sudan, Lubnan, Syria dan Afghanistan.

Agensi tersebut mengatakan bahawa krisis kesihatan global, keadaan cuaca yang melampau dan konflik telah memburukkan lagi keadaan.

Hanya tindakan pantas bantuan makanan dapat mengelakkan kebuluran pertama sejak 2017, yang melanda sebahagian Sudan Selatan, kata mereka.

Mengingat kembali insiden 260,000 orang mati kebuluran pada tahun 2011 di Somalia, Pengarah Kecemasan WFP, Margot van der Velden menegaskan pihaknya tidak akan membiarkan situasi sama berulang.

“Kami mempunyai pilihan yang tegas; tindakan segera hari ini, atau kehilangan nyawa yang tidak dapat dipertimbangkan esok,” katanya. – Agensi


ADUN DAP kecewa keputusan mahkamah

BANGI, 8 Jamadilawal 1442H, Rabu – Ahli Dewan Undangan Negeri (ADUN) Tras, Chow Yu Hui menyifatkan keputusan Mahkamah Tinggi Kuantan yang menolak semakan kehakiman difailkan 204 pekebun durian Raub, sebagai mengecewakan.

“Hak masuk (ke tanah kebun) tidak diberikan, kami semua rasa hampa,” katanya dalam satu kenyataan, hari ini.

Namun, ADUN DAP itu berkata, usaha mereka untuk tidak akan terhenti hari ini, bahkan pihaknya akan membuat rayuan.

“Walaupun begitu, perjuangan belum selesai, kami akan membuat rayuan, berjuang sampai ke penghujungnya.

“Saya menyarankan semua pekebun durian, jangan berputus asa disebabkan sedikit kekecewaan dan menandatangani perjanjian dengan Royal Pahang Durian Resources (RPDR), tolong ingat prinsip kita ‘Jangan tandatangan, Jangan tolak-ansur, Jangan putus-asa’.

“Pada akhirnya kebenaran akan terbukti,” katanya lagi.

Sementara itu, dalam kenyataan berasingan, Perikatan Selamatkan Musang King (SAMKA) mendesak agar pekebun tidak menandatangani kontrak dan berkompromi dengan RPDR.

“SAMKA mengumumkan bahawa Mahkamah Tinggi Kuantan menolak permohonan izin untuk semakan kehakiman oleh 204 petani durian dari enam ‘Desa Musang King’ utama, termasuk Sungai Ruan, Sungai Chalit, Sungai Klau, Tras, Sungai Chetang dan Sang Lee.

“Dengan kata lain, mereka tidak dapat melanjutkan ke tahap semakan kehakiman berikutnya. Para kebun kecewa dengan keputusan itu, namun masih percaya bahawa perjuangan belum berakhir.

“Mereka akan membuat rayuan dan juga akan mengusulkan permohonan untuk menangguhkan semua tindakan penguatkuasaan dan pengusiran,” katanya.

Selain itu, SAMKA turut meminta pekebun untuk tidak tergesa-gesa menandatangani kontrak dengan RPDR kerana kekalahan kecil ini.

“Jika tidak usaha yang dilakukan oleh semua orang sepanjang proses itu akan sia-sia. SAMKA juga mendesak para pekebun untuk bertahan sehingga keadilan akhirnya berlaku,” katanya.

Sebelum ini, dilaporkan bahawa Perbadanan Kemajuan Pertanian Negeri Pahang (PKPP) serta RPDR mengadakan usaha sama dan kini menuntut kembali ribuan ekar tanah dari apa yang didakwa sebagai petani durian haram.

Pekebun durian mendakwa mereka dipaksa masuk ke skim usaha sama antara PKPP dan RPDR.


Pengganas Israel terus agresif tangkap rakyat Palestin

RAMALLAH, 12 Syawal 1443H, Jumaat – Tentera pengganas Israel menahan sekurang-kurangnya sembilan rakyat Palestin dari pelbagai bahagian di Tebing Barat dan Baitulmaqdis Timur, semalam.

Menurut sumber tempatan dan keselamatan, polis Israel menangkap lima rakyat Palestin dari Baitulmaqdis Timur.

Di selatan Tebing Barat, tentera pengganas Israel menyerbu dan menggeledah rumah rakyat Palestin serta menangkap seorang daripadanya.

Di utara Tebing Barat, tentera turut menyerbu kampung Rummanah di barat laut Jenin dan menangkap seorang lagi rakyat Palestin.

Tentera lengkap bersenjata turut menahan dua lagi dalam dua serbuan berasingan di bandar Qabatiya serta Burqin, masing-masing terletak di selatan dan barat bandar itu.

Tentera Israel menyerbu rumah Palestin hampir setiap hari di seluruh Tebing Barat atas alasan kononnya mencari warga Palestin yang dikehendaki, sehingga mencetuskan pertempuran dengan penduduk.

Serbuan itu turut berlaku di kawasan bawah kawalan penuh Pihak Berkuasa Palestin (PA), yang dilakukan tanpa waran geledah.

Mengikut undang-undang tentera Israel, rejim mempunyai kuasa eksekutif, perundangan dan kehakiman ke atas tiga juta rakyat Palestin yang tinggal di Tebing Barat. – Agensi


Zahid gelar sebahagian pemimpin Bersatu ‘katak politik’ khianat mandat rakyat

BANGI, 23 Rabiulakhir 1444H, Jumaat – Pengerusi Barisan Nasional (BN), Datuk Seri Ahmad Zahid Hamidi mengingatkan pengundi supaya tidak terpedaya dengan permainan persepsi kononnya Perikatan Nasional (PN) sebuah gabungan bersih dan stabil.

Zahid – masih berdepan pertuduhan mahkamah – mendakwa, slogan kempen Pilihan Raya Umum (PRU) ke-15 itu sah untuk mengelirukan rakyat.

“Sedangkan sebahagian pemimpin PN ialah ‘katak-katak politik’ Bersatu yang mengkhianati mandat rakyat pada PRU14.

“Tergamak membelot undi rakyat khususnya pengundi BN untuk bersekongkol dengan penzalim bagi mengelak dikenakan pendakwaan politik.

“Selamba bersubahat selama 22 bulan bersama PH dan DAP meranapkan kestabilan serta kemakmuran negara,” katanya dalam catatan di Facebook.

Presiden UMNO itu juga mendakwa, Bersatu menyedari mereka sudah hilang sokongan rakyat terutama pengundi Melayu sebelum mengambil keputusan meninggalkan PH, selepas kalah pada Pilihan Raya Kecil (PRK) Semenyih dan Parlimen Tanjung Piai.

Bagaimanapun, alasan Bersatu keluar PH kerana DAP tidak logik kerana bukan baru sekarang pemimpin parti itu mengenali DAP, katanya.

“Liciknya, Bersatu selepas itu memperdaya PAS untuk memecahbelahkan Muafakat Nasional dimeterai pada 2019.

“Membentuk PN dan mendesak UMNO menyertainya atas alasan ummah untuk mengambil kesempatan menamatkan UMNO. Walhal dalamnya `berlindung’ pemimpin terpalit kontroversi…,” katanya.

Katanya lagi, Bersatu juga ‘bersembunyi’ disebalik imej parti sekutu yang mendakwa Islamik sama ada sedar atau tidak, mereka juga dipergunakan.

“Ketahuilah sebahagian PN adalah PH dan sebahagian PH adalah PN kerana Bersatu daripada origin politik yang sama. Jangan buat kesilapan kali kedua hanya kerana terpedaya dengan watak berbeza dimainkan oleh ‘pelakon’ yang sama.

“Mengundi PN bukan bermakna anda mengundi parti yang mendakwa Islamik, tetapi lebih mengundi Bersatu,” dakwanya.


UNICEF gesa lindung kanak-kanak terperangkap ‘mimpi ngeri’ di Sudan

GENEVA, 28 Zulkaedah 1444H, Sabtu – Tabung Kanak-Kanak Pertubuhan Bangsa-Bangsa Bersatu (UNICEF) menggesa kanak-kanak yang terperangkap ‘mimpi ngeri’ dalam konflik Sudan dilindungi.

Dalam satu kenyataan pada Jumaat, UNICEF menegaskan bahawa lebih sejuta kanak-kanak telah dipindahkan baru-baru ini, akibat konflik dua bulan di Sudan.

Kenyataan itu mengesahkan lebih 13.6 juta kanak-kanak memerlukan bantuan kemanusiaan bagi menyelamatkan nyawa di Sudan, merangkumi air, kesihatan, makanan dan perlindungan.

Ini adalah jumlah tertinggi yang direkodkan di negara itu sejak konflik bermula pada pertengahan April.

Wakil UNICEF di Khartoum, Mandip O’Brien berkata, masa depan Sudan terancam dan pihaknya tidak dapat menerima kematian dan penderitaan berterusan anak-anak di negara itu.

“Anak-anak Sudan hidup dalam mimpi ngeri yang tidak berkesudahan, menanggung beban krisis keganasan di mana mereka tiada keupayaan.

“Mereka terdedah kepada serangan, kecederaan, penderaan, perpindahan dan kekurangan zat makanan,” kata kenyataan itu.

O’Brien menekankan bahawa keadaan di Darfur adalah punca kebimbangan khusus, di tengah gangguan komunikasi berterusan serta sekatan pergerakan.

UNICEF menganggarkan kira-kira 5.6 juta kanak-kanak tinggal di lima negeri Darfur, dengan kira-kira 270,000 kanak-kanak kehilangan tempat tinggal akibat pertempuran.

Sejak pertengahan April, Khartoum dan bandar-bandar lain menyaksikan pertempuran antara Tentera Darat diketuai Abdel Fattah Al-Burhan dan kumpulan separa tentera Pasukan Sokongan Pantas (RSF) oleh Mohamed Hamdan Dagalo yang mengakibatkan ratusan nyawa terkorban serta ribuan yang lain cedera. – Agensi


Kadar zakat fitrah di Selangor ditetapkan RM7 seorang

SHAH ALAM, 25 Syaaban 1443H, Isnin – Kadar zakat fitrah di Selangor bagi Ramadan tahun ini kekal RM7 seorang berdasarkan kepada harga bagi 2.6 kilogram beras jenis Super Tempatan Gred A yang lazim digunakan masyarakat di negeri ini.

Ketua Divisyen Kutipan Lembaga Zakat Selangor (LZS), Muhd Fikri Naim Harun dalam kenyataan hari ini berkata, pihaknya turut menggalakkan golongan yang berkemampuan menunaikan zakat fitrah mengikut harga beras dimakan setiap hari bagi diri dan tanggungan.

“Kadar zakat fitrah tersebut adalah RM14 seorang bagi individu yang memakan beras putih import/beras perang/beras pulut/herba ponni/beras wangi atau RM21 seorang bagi individu yang memakan beras basmati/beras Jepun/beras merah,” katanya.

Beliau berkata, galakan menunaikan zakat fitrah mengikut harga beras yang dimakan telah dilaksanakan oleh LZS sejak 2018 lagi.

Muhd Fikri Naim berkata, LZS turut melantik 2,745 ketua dan penolong amil di seluruh Selangor untuk mengutip zakat fitrah sepanjang Ramadan tahun ini, dan masyarakat Islam dinasihatkan agar membayar zakat fitrah hanya kepada amil dilantik oleh LZS yang dibekalkan kad tauliah. – Bernama


Kebenaran perniagaan beroperasi berdasarkan arahan MKN: DBKL

KUALA LUMPUR, 1 Zulkaedah 1442H, Sabtu – Dewan Bandaraya Kuala Lumpur (DBKL) hari ini menafikan mengamalkan dasar pilih kasih dalam membenarkan aktiviti perniagaan di ibu kota sepanjang tempoh sekatan pergerakan penuh berkuat kuasa.

DBKL dalam kenyataan hari ini, memaklumkan, bahawa sebarang kebenaran untuk perniagaan beroperasi tertakluk kepada keputusan dan arahan yang dikeluarkan Majlis Keselamatan Negara (MKN).

“Aktiviti perniagaan yang dibenarkan beroperasi ialah pasar borong, pusat penjaja, pasar berbangunan/berbumbung, gerai tepi jalan, bazaria, kios/gerai berkunci, trak makanan, penjaja beredar, permit sementara, lesen waktu terhad dan lesen sementara KL Prihatin.

“Pasar pagi terbuka adalah sama seperti pasar malam/pasar tani yang tidak dibenarkan oleh kerajaan untuk beroperasi,” menurut kenyataan itu, hari ini.

DBKL berkata, setiap perniagaan yang dibenarkan beroperasi perlu mematuhi prosedur operasi standard (SOP) yang telah ditetapkan.

“Sehingga kini pihak DBKL telah membuat pemantauan di lokasi tersebut dan sejumlah 22 notis kompaun telah dikeluarkan terhadap premis yang tidak mematuhi SOP yang ditetapkan,” katanya.

Pada 9 Jun lepas, Ahli Parlimen Seputeh Teresa Kok mendakwa, wujud layanan dua darjat oleh DBKL dalam membenarkan pasar-pasar beroperasi sepanjang tempoh sekatan pergerakan penuh selepas menerima aduan penjaja pasar pagi terbuka yang diarahkan untuk menghentikan operasi dalam tempoh itu. -Bernama


Implikasi kes Nik Elin besar, ayuh pertahan undang-undang syariah

Oleh Ainul Illia Meor Suzurudin

BANGI, 1 Safar 1445H, Jumaat – Perkembangan kes cabaran undang-undang dikemukakan seorang peguam dan anak perempuannya yang mahu mahkamah mengisytiharkan 20 kesalahan jenayah syariah digubal badan perundangan Kelantan sebagai tidak berperlembagaan, menjadi perhatian kerana ramai khuatir kesannya kepada perundangan syariah negeri lain.

Semalam, panel sembilan hakim Mahkamah Persekutuan mendengar cabaran terhadap peruntukan dalam Enakmen Kanun Jenayah Syariah (I) Kelantan 2019 yang dikemukakan oleh Nik Elin Zurina Abdul Rashid dan Tengku Yasmin Nastasha Tengku Abdul Rahman.

Peguam pemerhati mewakili Majlis Agama Islam Wilayah Persekutuan (MAIWP), Muhammad Rafique Rashid Ali berkata, perbicaraan belum tamat kerana hanya pihak pempetisyen yang membuat hujahan diikuti hujahan balas daripada pihak responden iaitu Kerajaan Negeri Kelantan.

“Hujahan belum selesai, mahkamah telah menetapkan tarikh yang baharu. Tarikh yang akan dimaklumkan kepada semua pihak. Isu ini menarik kerana melibatkan sama ada undang-undang jenayah hanya boleh diterima pakai atau pun dilaksanakan atau diperuntukkan oleh Parlimen sahaja.

“… dengan itu tidak memberi keizinan untuk badan perundangan negeri masing-masing untuk memperuntukkan undang-undang berkaitan dengan jenayah. Ini isu yang penting,” katanya.

Pada prosiding, peguam pempetisyen, Datuk Malik Imtiaz Sarwar berhujah badan perundangan negeri Kelantan tidak mempunyai kuasa untuk menggubal undang-undang bagi kesalahan tersebut kerana terdapat undang-undang Persekutuan yang meliputi kesalahan sama.

Ketua Hakim Negara, Tun Tengku Maimun Tuan Mat yang mengetuai panel itu berkata, mahkamah bersetuju dengan Malik bahawa kes itu tidak ada kaitan dengan doktrin Islam tetapi lebih kepada tafsiran perkataan dalam Perlembagaan Persekutuan.

Mengulas perkara itu, Rafique berkata, kes ini menarik kerana mahkamah akan melihat sama ada badan perundangan dalam sesebuah kerajaan negeri mempunyai kuasa untuk membuat peruntukan dalam undang-undang jenayah.

“Mahkamah, rata-rata pihak bersetuju bahawa ini tidak membabitkan isu doktrin agama Islam. Tetapi lebih kepada kebebasan sesebuah badan perundangan negeri untuk membuat undang-undang. Jadi ini saya rasa satu nasihat yang amat penting yang diberikan oleh mahkamah.

“Mahkamah tidak bertindak sebagai (pihak yang menetapkan) bahawa ini adalah haram atau halal, itu tidak. Tetapi lebih kepada sama ada Parlimen ataupun badan perundangan negeri mempunyai kuasa untuk membuat undang-undang berkaitan jenayah,” katanya.

Terdahulu, bekas Menteri Agama, Datuk Seri Dr Zulkifli Mohamad Al-Bakri turut meluahkan kebimbangan terhadap perkembangan kes ini ekoran keputusan Mahkamah Persekutuan 2021 dalam kes Iki Putra Mubarrak lawan Kerajaan Negeri Selangor dan Majlis Agama Islam Selangor (MAIS) berkenaan keabsahan Seksyen 28 Enakmen Jenayah Syariah Selangor 1995.

Ini kerana, kesan daripada keputusan mahkamah itu telah menetapkan bidang kuasa jenayah adalah bidang kuasa Persekutuan, bukan negeri, kata Dr Zulkifli.

Enakmen Kanun Jenayah Syariah (I) 2019 diluluskan selepas dibentang pada persidangan Dewan Undangan Negeri (DUN) Kelantan pada 14 hingga 16 Oktober 2019 seterusnya telah mendapat persetujuan Diraja pada 14 Julai 2020.

Enakmen itu kemudian diwartakan pada 31 Disember 2020 mengikut Warta Kerajaan Kelantan.

Terdapat 24 peruntukan baharu dalam Enakmen Kanun Jenayah Syariah (I) 2019 antaranya sihir, dakwaan palsu, percubaan keluar Islam, memutarbelitkan ajaran Islam, tidak menghormati bulan Ramadan, memusnahkan tempat ibadat, persetubuhan dengan mayat dan persetubuhan dengan bukan manusia.

Manakala 20 jenis kesalahan Syariah dalam Enakmen Kanun Jenayah Syariah (I) 2019 Kelantan yang dicabar Nik Elin adalah:

1. Seksyen 5 (Dakwaan palsu);

2. Seksyen 11 (Memusnahkan atau mencemarkan tempat ibadat);

3. Seksyen 13 (Menjual atau memberikan anak kepada orang bukan Islam atau orang Islam yang keji akhlaknya);

4. Seksyen 14 (Liwat);

5. Seksyen 16 (Persetubuhan dengan mayat);

6. Seksyen 17 (Persetubuhan dengan bukan manusia);

7. Seksyen 30 (Kata-kata yang boleh memecah keamanan);

8. Seksyen 31 (Gangguan seksual)

9. Seksyen 34 (Memiliki dokumen palsu, memberikan keterangan, maklumat atau pernyataan palsu)

10. Seksyen 36 (Apa-apa yang mengkhayalkan)

11. Seksyen 37 (Berjudi)

12. Seksyen 39 (Mengurangkan ukuran, sukatan dan timbangan)

13. Seksyen 40 (Melakukan transaksi muamalat yang berlawanan dengan hukum syarak)

14. Seksyen 41 (Melakukan transaksi muamalat secara riba dll.)

15. Seksyen 42 (Penyalahgunaan penandaan dan perbahasan halal)

16. Seksyen 43 (Menawar atau memberi perkhidmatan maksiat)

17. Seksyen 44 (Perbuatan sebagai persediaan untuk menawarkan atau memberi perkhidmatan maksiat)

18. Seksyen 45 (Perbuatan sebagai persediaan melakukan maksiat)

19. Seksyen 47 (Perbuatan sumbang mahram; dan/atau

20. Seksyen 48 (Muncikari)


Al Jazeera fail kes terhadap IDF di ICC atas pembunuhan wartawan

DOHA, 12 Jamadilawal 1444H, Rabu – Rangkaian media, Al Jazeera pada Selasa memfailkan kes pembunuhan wartawannya, Shireen Abu Akleh – yang dipercayai didalangi pasukan pendudukan Israel – di Mahkamah Jenayah Antarabangsa (ICC) di The Hague.

Shireen, 51, warganegara Baitulmaqdis yang juga memiliki kerakyatan Amerika Syarikat (AS) telah berkhidmat sebagai wartawan di Al Jazeera selama 25 tahun, sebelum mati dibunuh oleh askar pengganas Israel pada 11 Mei lalu.

Dia ditembak di kepala ketika membuat liputan serbuan tentera Israel ke atas kem pelarian di Jenin, wilayah Tebing Barat yang diduduki.

Dalam penyerahannya kepada pendakwa ICC, Al Jazeera mengemukakan bukti saksi baharu dan menunjukkan dengan jelas bahawa Shireen serta rakannya ditembak secara langsung oleh Pasukan Pertahanan Israel (IDF).

Penyerahan kes itu termasuk dokumen siasatan menyeluruh selama enam bulan yang mengumpulkan semua bukti saksi dan rakaman video yang ada, serta bahan baharu mengenai pembunuhan Shireen.

Al Jazeera mengatakan bukti yang dikemukakan itu menyangkal dakwaan pihak berkuasa Israel bahawa kononnya wartawan Palestin terbabit terbunuh secara tidak sengaja dalam serangan berbalas tembakan.

Media antarabangsa itu menyifatkan dakwaan Israel sebagai tidak berasas, kerana bukti yang dikemukakan kepada Pejabat Pendakwa Raya (OTP) mengesahkan bahawa tiada kejadian berbalas tembakan berlaku di lokasi, sebaliknya hanya serangan daripada pihak rejim Israel.

Peguam Al Jazeera, Rodney Dixon KC menyifatkan pembunuhan Shireen sebagai sebahagian daripada corak tingkah laku Israel yang semakin meluas menyasarkan wartawan.

“Ia bukan satu kejadian, ia adalah pembunuhan yang merupakan sebahagian daripada corak yang lebih luas dan perlu disiasat oleh pihak pendakwaan untuk mengenal pasti mereka bertanggungjawab atas pembunuhan itu.

“Tumpuan adalah pada Shireen dan pembunuhan khusus ini adalah keterlaluan kerana ia menyasarkan organisasi media antarabangsa,” katanya.-  Agensi


Bajet 2022 terbesar tetapi ada aspek yang merisaukan

1. PADA bulan Ogos tahun ini, Bank Negara meramalkan pertumbuhan ekonomi negara antara 3-4%. Dalam bajet hari ini, kerajaan menganggarkan pertumbuhan ekonomi negara tahun depan adalah antara 5.5-6.5%. Bolehkah ramalan ini dicapai?

2. Bajet 2022 adalah sebanyak RM332.1 bilion, meningkat 3% daripada tahun lepas. Daripada jumlah itu, belanjawan pengurusan RM233.5 bilion, meningkat 6.3%; pembangunan RM75 bilion, meningkat 22.5%; unjuran defisit 6%, meningkat berbanding tahun 2021 5.4%.

3. Merisaukan ialah unjuran defisit yang meningkat. Ini bermakna negara kita akan terus berhutang dan meningkatkan siling hutang negara.

4. Dalam tempoh dua tahun siling hutang negara telah dinaikkan sebanyak dua kali. Sebelum ini silingnya ialah 55% daripada KDNK, 2020 naik kepada 60%, dan tahun 2021 naik kepada 65%.

5. Lebih merisaukan ialah 29.5% daripada peruntukan bajet tahun ini diperoleh dari pinjaman, meningkat dua kali ganda berbanding tahun 2014 yang hanya 14.5%. Peningkatan dua kali ganda dalam tempoh lima tahun ini menggerunkan.

6. Yang membimbangkan setelah hutang ini semakin melebar ialah duit dari institusi negara seperti Petronas, KWSP, KWAN diguna lagi.

7. Oleh itu, kerajaan perlu mengambil lima tindakan segera. Pertama, mengawal defisit dengan tidak berbelanja melebihi daripada pendapatan. Kedua, meningkatkan kecekapan pengurusan kewangan. Ketiga, mengawal ketirisan. Keempat, menggiatkan pembanterasan rasuah. Kelima, memastikan kutipan cukai yang efektif.

8. Bagi meningkatkan pendapatan negara, ramai juga mencadangkan supaya kerajaan memperkenalkan semula GST yang dimansuhkan pada tahun 2018. Mujurnya kali ini tidak ada. Itu bagus untuk menjaga rakyat kerana rakyat belum mampu untuk menerima kenaikan harga barangan.

9. Biarpun risau, saya merasakan bajet tahun ini tetap merupakan bajet terbesar dan baik. Dengan kekangan ekonomi yang ada, bajetnya komprehensif dan banyak juga yang kerajaan berikan kepada rakyat.

10. Semoganya dengan mengambil langkah perlu, anggaran pertumbuhan ekonomi negara tahun depan antara 5.5-6.5% tercapai. Jika berlaku pertumbuhan ini, semoganya dua tahun dari sekarang kita dapat kembali kepada bajet yang seimbang.

Prof Datuk Dr Mohammad Agus Yusoff
Penganalisis politik


Isu fitnah BMF: Usaha serang pemerkasaan ekonomi Melayu!

BANGI, 12 Ramadan 1442H, Sabtu – Tuduhan menyokong kempen Beli Barangan Malaysia ke atas Pengerusi Pertubuhan-Pertubuhan Pembela Islam (PEMBELA) adalah suatu percubaan untuk mengalihkan isu serta menyerang usaha pemerkasaan ekonomi orang Melayu.

Ketua Komunikasi dan Multimedia PEMBELA, Haji Rashidi Haris tidak menolak kemungkinan terdapat pihak dalam industri perniagaan yang tergugat dengan program Buy Muslims First (BMF) atau Utamakan Barangan Muslim.

Lantaran itu, katanya, pihak terbabit cuba memanipulasi keadaan dengan melakukan fitnah kononnya Pengerusi PEMBELA bersekongkol dengan individu dalam sektor politik.

Sedangkan, tegasnya, BMF dikendalikan PEMBELA tidak sama dengan BMF dikendalikan ahli politik yang bertujuan meraih publisiti.

“Dan besar kemungkinan mereka yang membuat fitnah itu kerana takut perniagaan mereka merosot kerana BMF memang memberi kesan besar kepada peniaga dari bukan Melayu.

“Lain pula halnya dengan golongan politikus, jika ada di kalangan mereka bercakap pasal BMF ternyata ada pihak hendak sabotaj projek PEMBELA,” katanya seperti dihubungi Ismaweb.net.

Terdahulu, terdapat pihak menyalahgunakan gambar Pengerusi PEMBELA, Haji Aminuddin Yahaya serta mendakwa bahawa beliau kini tidak lagi menyeru sokongan buat kempen BMF tetapi beralih kepada kempen Beli Barangan Malaysia selepas kerajaan Perikatan Nasional (PN) memerintah.

Mengulas mengenai perkara itu, Haji Rashidi berkata, tindakan pihak yang tidak berpuas hati atau sememangnya dengki dengan dasar perjuangan Aminuddin mengakibatkan beliau menjadi bahan fitnah dan diburuk-burukkan.

Tidak seperti sesetengah pemimpin yang hanya bertindak bagi merebut jawatan Perdana Menteri atau Ahli Parlimen yang sanggup membelot mendapatkan jumlah sokongan, Haji Rashidi berkata, Aminuddin adalah seorang pejuang ABATA yang tulen, jujur dan berani memperjuangkan dasar perjuangannya.

“Dan jika dilihat daripada tindakannya yang konsisten dalam perjuangannya bukan untuk menjadi menteri dan mengumpul harta, dan bermatlamat untuk kesejahteraan, agama, bangsa dan negara.

“Amat jelas konsep perjuangan beliau dizahirkan dengan jelas tanpa berselindung dengan agenda merebut kerusi,” katanya.

Kempen BMF dilancarkan bertujuan membantu meningkatkan pendapatan peniaga Islam serta memberi alternatif lain kepada masyarakat Islam.

Pelbagai usaha telah dilancarkan melalui kempen berkenaan, termasuklah pembukaan Malakat Mall – pasar raya besar yang menghimpunkan ribuan produk keluaran muslim.

Kempen berkenaan terus melangkah ke depan dengan merancang membuka sebanyak 10 buah Malakat Mall dan 1,000 cawangan Raudhah Grocer tahun lalu.


Kes dera kanak-kanak di Malaysia pada tahap membimbangkan

BANGI, 19 Jamadilakhir 1442H, Isnin – Kematian tragis seorang kanak-kanak lelaki berusia tujuh tahun – dipercayai didera ibu kandung dan bapa tirinya – memberi petanda bahawa kes penderaan kanak-kanak di negara ini sangat membimbangkan.

Terdahulu, bapa tiri kanak-kanak malang itu mendakwa bahawa anaknya mati lemas di dalam tong air di rumahnya di Taman Krubong Jaya.

Bagaimanapun, siasatan polis mendapati terdapat kecederaan pada fizikal mangsa.

Ketua Jabatan Siasatan Jenayah Melaka, Asisten Komisioner Mohd Sukri Kaman berkata, hasil pemeriksaan fizikal pada kanak-kanak itu terdapat kesan lebam dan kecederaan di beberapa anggota badan.

Sehubungan itu, bagi memastikan insiden berkenaan tidak lagi berulang, semua pihak digesa memainkan peranan dengan mengambil tahu keadaan sekeliling.

Tidak dinafikan sepanjang tempoh Perintah Kawalan Pergerakan (PKP) akan ada faktor-faktor yang mencetuskan gangguan atau ketidakstabilan emosi kepada ibu bapa dalam mendidik anak-anak.

Bagaimanapun keadaan itu boleh dibendung sekiranya ibu bapa menambah baik lagi ilmu keibubapaan, kata pakar pediatrik, Dr Anayasmin Azmi.

“Sebagai contoh, ramai yang menganggap disiplin ini menghukum secara fizikal. Tetapi sebenarnya kalau betul caranya tidak perlu pun hukuman fizikal itu.

“Jika kita tambah baik dari segi itu mungkin keharmonian antara anak dan ibu bapa boleh dibaiki,” katanya dalam Buletin Pertiwi, hari ini.

Mengulas lanjut, Dr Anayasmin berkata, pendedahan untuk kanak-kanak majoritinya 100 peratus dari individu yang mereka dikenali.

Oleh itu, guru ataupun jiran perlu memainkan peranan dengan memaklumkan kepada pihak berkuasa sekiranya melihat kesan lebam akibat didera.

“Tapi sekarang ini (PKP) semua terkurung di rumah. Jeritan-jeritan apabila mereka (kanak-kanak) didera secara fizikal dan emosi, jiran perlu peka. Kita sebagai jiran tidak salah kalau buat laporan.

“Ramai yang bertanya dekat mana. Kita ada Talian Nur 1599. Walaupun kita lapor, identiti kita akan dirahsiakan dan mereka akan membuat penyiasatan.

“Jika tidak berlaku (penderaan), tiada masalah. Kalau berlaku, Alhamdulillah kita dapat selamatkan satu lagi nyawa,” katanya.


Ajaran Ayah Pin versi baharu didakwa bertapak di Lembah Klang

KUALA LUMPUR, 19 Zulhijjah 1441H, Ahad – Ajaran sesat yang dikatakan menyerupai Ayah Pin didakwa mula bertapak di Lembah Klang.

Menerusi Facebook We Are All Firdaus Wong yang mendedahkan perkara itu, sebuah kuil beralamat di Puchong dikatakan menjadi lokasi penganut ajaran agama itu berkumpul.

Memetik perkongsian tersebut, kuil berkenaan didakwa menghimpunkan ajaran pelbagai agama termasuk Islam.

“Malah simbol-simbol agama di sana juga ada kaitan dengan fahaman pluralisme. Fahaman ini bercanggah dengan ajaran Islam. Islam itu tinggi dan tidak ada yang lebih tinggi darinya,” menurut perkongsian tersebut seperti dipetik media tempatan, hari ini.

Perkongsian itu turut memaparkan beberapa keping gambar yang didakwa berkait dengan ajaran sesat tersebut.

Ia termasuk terdapat sekumpulan lelaki bersongkok dipercayai beragama Islam berkumpul dalam satu acara dalam kuil yang turut dihadiri penganut Buddha.

Dalam perkongsian sama, turut dipaparkan simbol agama Islam, Kristian dan lain-lain terdapat pada pintu masuk kuil berkenaan.

Sementara itu, Pengarah Jabatan Agama Islam Wilayah Persekutuan (Jawi), Mohd Ajib Ismail ketika dihubungi Sinar Harian hari ini memaklumkan pihaknya akan menyiasat berhubung dakwaan tersebut.

“Sehingga kini saya tidak menerima apa-apa laporan berhubung ajaran sesat ini, namun saya akan membuat semakan dengan Jabatan Penguatkuasaan Jawi.

“Sebarang perkembangan saya akan maklumkan kemudian, ” katanya ringkas.


Dokumen palsu: MAIS ambil tindakan undang-undang

BANGI, 26 Rejab 1444H, Jumaat – Majlis Agama Islam Selangor (MAIS) akan mengambil tindakan undang-undang terhadap mana-man pihak yang mengguna pakai logo atau memalsukan dokumen dengan tujuan menyalahi undang-undang.

Amaran itu susulan aduan sebuah syarikat swasta yang menerima pesanan pembelian dan invois menggunakan surat rasmi berlogo MAIS bagi mendapatkan dana projek pembekalan bantuan bakul makanan.

Setiausaha MAIS, Dr Ahmad Shahir Makhtar berkata, hasil semakan mendapati kedua-dua dokumen itu didapati palsu.

“Kami tidak terbabit dengan projek pembekalan bakul makanan (Food Bank) serta tidak pernah melantik mana-mana pihak menjadi ejen MAIS untuk projek bantuan yang berkaitan.

“Tindakan undang-undang akan diambil terhadap organisasi atau individu yang sewenang-wenangnya mengguna pakai logo atau memalsukan dokumen membabitkan MAIS bagi tujuan menyalahi undang-undang serta mengelirukan orang ramai.

“MAIS kesal dan memandang serius insiden pemalsuan dokumen yang menggunakan logo MAIS dan akan melaporkan perkara ini kepada polis supaya siasatan dapat dibuat,” katanya dalam kenyataan, hari ini.

Kata Ahmad Shahir, tindakan tegas boleh diambil terhadap pihak yang melakukan jenayah pemalsuan dokumen mengikut seksyen 468 Kanun Keseksaan (Akta 574).

“MAIS melihat perbuatan pemalsuan dokumen ini adalah satu jenayah yang serius kerana ia menjejaskan imej agensi itu dalam menyampaikan perkhidmatan yang terbaik kepada umat Islam khususnya di Selangor,” katanya.


Rakyat Palestin protes kematian aktivis Nizar Banat dalam tahanan polis PA

TEBING BARAT, 13 Zulkaedah 1442H, Khamis – Ribuan peserta berdemonstrasi di seberang Tebing Barat yang diduduki susulan kematian pengkritik terkemuka Pihak Berkuasa Palestin (PA), Nizar Banat ketika berada dalam tahanan.

Di Ramallah – pusat pentadbiran PA – ratusan peserta melaungkan: “Dalam jiwa dan darah, kami mempertahankan Nizar anda.”

Banyak slogan lain ditujukan secara langsung ke PA dan Presiden Mahmoud Abbas, dengan laungan termasuk: “Rakyat mahukan kejatuhan rejim” serta “Pergi, pergi Abbas.”

Menurut laporan Middle East Eye, pasukan PA memukul peserta demonstrasi dengan belantan dan melepaskan gas pemedih mata serta bom tangan di Ramallah.

Banat ditangkap oleh sekurang-kurangnya 25 pegawai, yang menyerbu kediamannya di bandar Dura di wilayah Tebing Barat selatan Hebron, pada jam 3.30 pagi waktu tempatan dan disahkan meninggal dunia tidak lama kemudian.

Beliau dikenali dengan kritikannya terhadap kepemimpinan PA dan telah beberapa kali ditahan oleh pasukan keselamatan Palestin pada masa lalu.

Pertubuhan hak asasi manusia serta pergerakan Palestin menggesa penyiasatan bebas terhadap keadaan persekitaran kematian Banat – yang mana menurut anggota kumpulan Peguam Palestin untuk Keadilan, Muhannad Karajah sebagai ‘pembunuhan’. – Agensi


Vernakular telah majukan negara: Jiao Zong

BANGI, 8 Muharram 1442H, Khamis – Pengerusi Gabungan Persatuan Guru-guru Sekolah Cina Malaysia (Jiao Zong), Datuk Ong Chiow Chuen mendakwa, isu sekolah pelbagai aliran yang diperbesarkan oleh individu menghasut dengan sentimen etnik sebenarnya batu penghalang perpaduan dan kemajuan negara.

Beliau dengan keras membidas kenyataan Timbalan Menteri Belia dan Sukan, Wan Ahmad Fayhsal Wan Ahmad Kamal yang menyeru kepada penutupan sekolah pelbagai aliran.

Chiow Chuen mendakwa, kenyataan itu bukan sahaja melanggar Perlembagaan negara yang melindungi hak pelbagai kaum mempelajari bahasa ibunda, bahkan sengaja membakar sentimen etnik dan menyebarkan kebencian, merosakkan keharmonian serta perpaduan negara.

Dakwanya, sekolah pelbagai aliran telah wujud sebelum merdeka dan ia bukan sahaja tidak menghalang perpaduan nasional, bahkan telah memajukan negara selain memberi sumbangan besar dan penting kepada negara.

“Yang menyedihkan ialah sejak merdeka hinggalah sekarang, demi agenda peribadi masing-masing, orang politik tidak putus-putus sengaja membesar-besarkan kewujudan sekolah pelbagai aliran dengan kenyataan yang tidak benar.

“…dengan usaha membakar sentimen etnik inilah sebenarnya batu penghalang kepada perpaduan dan kemajuan negara,” katanya seperti dilapor Sin Chew Daily, semalam.

Chiow Chuen berkata, sekolah pelbagai aliran menggunakan sukatan pelajaran yang digariskan oleh Kementerian Pendidikan Malaysia (KPM) agar nilai yang sama dapat diterapkan dalam diri setiap pelajar.

Selain itu katanya, bahasa Melayu adalah mata pelajaran wajib, jadi ia sememangnya tidak menyebabkan perpecahan kaum.

“Pada realitinya, sekolah pelbagai aliran dibuka untuk pelajar pelbagai kaum, misalnya sekarang 18 peratus pelajar SJKC adalah bukan Cina dan bilangan ini meningkat saban tahun membuktikan SJKC sememangnya bukan sekolah yang mengamalkan sikap perkauman.

“Sebagai sebuah negara majmuk, kewujudan sekolah pelbagai aliran sememangnya menepati keadaan negara. Selain menjadi kelebihan yang unik untuk negara, ia juga mendapat pujian masyarakat antarabangsa,” katanya.

Chiow Chuen mendakwa, ketidakadilan dalam pemerintahan negara punca sebenar rakyat berbilang kaum tidak berpuas hati, langsung tiada kena-mengena dengan sekolah pelbagai aliran.

Untuk mengalihkan perhatian rakyat terhadap ketidakadilan dalam pemerintahan terutamanya ketika berlaku persaingan politik, demi kepentingan peribadi, orang-orang politik akan menggunakan sekolah pelbagai aliran sebagai modal politik untuk mendapat sokongan, dakwanya.

“Sekiranya benar hanya sistem pendidikan satu aliran yang boleh menyatupadukan rakyat, maka tidak akan wujud banyak parti politik yang terdiri daripada orang Melayu yang menerima pendidikan satu aliran dari sekolah rendah, menengah sehinggalah universiti yang saling berbalah dan bersaing secara hidup mati,” katanya.

Beliau menggesa agar ahli politik berhenti menggunakan muslihat yang tidak bertanggungjawab ini.

Katanya, mereka sepatutnya memberi tumpuan kepada perkara yang lebih penting seperti usaha untuk memperbaiki ekonomi negara dan membanteras wabak penyakit demi kebajikan rakyat.


2 anggota polis ditahan, disyaki peras ugut

KUALA LUMPUR, 6 Zulhijjah 1442H, Jumaat – Dua anggota polis ditahan hari ini kerana disyaki memeras ugut seorang pekerja penyelenggaraan lampu jalan di sekitar Petaling Jaya semalam.

Anggota polis yang berpangkat konstabel dan lans koperal itu, ditahan di Ibu Pejabat Polis Daerah Petaling Jaya pada 2.45 pagi tadi susulan laporan polis oleh seorang lelaki tempatan berumur 27 tahun.

Ketua Polis Daerah Petaling Jaya ACP Mohamad Fakhrudin Abdul Hamid berkata dalam kejadian pada kira-kira 11.30 malam itu, pengadu mendakwa dia dan rakannya yang sedang dalam perjalanan ke tempat kerja telah ditahan kereta peronda polis kerana dikatakan memandu melebihi had dan melanggar prosedur operasi standard Perintah Kawalan Pergerakan Diperketatkan (PKPB).

“Anggota berkenaan mengarahkan pengadu untuk menghubungi majikannya dan memberikan telefon kepada anggota polis untuk bercakap dengan majikannya, kemudian anggota polis itu meminta pengadu memberikan wang sebanyak RM200,” katanya dalam kenyataan hari ini.

Mohamad Fakhrudin berkata pengadu kemudiannya bertindak memuat naik satu kenyataan di laman Twitter dan meluahkan rasa tidak puas hati terhadap tindakan anggota polis terbabit.

Beliau berkata kedua-dua anggota polis berkenaan direman dua hari bermula hari ini dan kes disiasat di bawah Seksyen 384 Kanun Keseksaan kerana melakukan peras ugut.

Dalam perkembangan lain, Mohamad Fakhrudin berkata pihaknya menahan 11 lelaki tempatan, berumur lingkungan 17 hingga 20 tahun, di sebuah premis di Damansara kerana disyaki ingkar arahan Perintah Kawalan Pergerakan.

Katanya kesemua lelaki itu ditahan pada pukul 2 pagi tadi ketika sedang berkumpul dan berhibur sambil menikmati minuman keras, selepas polis menerima aduan daripada orang awam.

“Semua suspek negatif dadah namun tiga daripada yang ditahan itu mempunyai rekod jenayah lampau dan dadah,” katanya menambah tangkapan dibuat di bawah Seksyen 269 Kanun Keseksaan kerana perbuatan cuai yang mungkin merebakkan jangkitan apa-apa penyakit. – Bernama


Varian COVID-19 kini ditukar nama kepada Alpha, Beta, Gamma dan Delta

GENEVA, 20 Syawal 1442H, Selasa – Varian COVID-19 diberikan nama baharu dalam usaha untuk mempermudah perbincangan, mengeluarkan kenyataan serta mengelakkan stigma.

Pertubuhan Kesihatan Sedunia (WHO) mendedahkan nama baharu, susulan kritikan selepas nama yang diberikan oleh saintis seperti varian Afrika Selatan yang disebut dengan beberapa nama termasuk B1351, 501Y.V2 dan 20H / 501Y.V2 terlalu rumit.

Oleh itu, keempat varian COVID-19 yang dianggap membimbangkan oleh agensi Pertubuhan Bangsa-bangsa Bersatu (PBB) dan diketahui umum oleh masyarakat sebagai varian United Kingdom (UK), Afrika Selatan, Brazil dan India kini telah diberi nama Alpha, Beta, Gamma, Delta.

Varian UK kini dikenali sebagai varian Alpha, Afrika Selatan sebagai Beta, Brazil sebagai Gamma dan India sebagai Delta.

Varian baharu lain akan meneruskan abjad Yunani itu mengikut susunan.

“Walaupun nama varian asal mempunyai kelebihan, namun nama ilmiah ini sukar disebut dan diingat, dan cenderung untuk salah lapor,” kata WHO, menjelaskan keputusan itu.

Pilihan abjad Yunani ini muncul setelah perbincangan selama berbulan-bulan di mana kemungkinan lain seperti Dewa Yunani dan nama pseudo-klasik turut dipertimbangkan oleh pakar, menurut ahli bakteriologi Mark Pallen yang terbabit dalam perbincangan. – Agensi


65.3 peratus populasi dewasa terima dos penggalak

KUALA LUMPUR, 13 Syaaban 1443H, Rabu – Seramai 15,357,069 individu dewasa atau 65.3 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,937,707 atau 97.5 peratus daripada populasi sama telah melengkapkan vaksinasi mereka manakala 23,213,875 atau 98.7 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 1,197,667 individu atau 33.7 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Bagi remaja berusia 12 hingga 17 tahun pula, sebanyak 2,839,254 individu atau 91.3 peratus daripada populasi itu telah melengkapkan vaksinasi mereka manakala 2,938,900 atau 94.5 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 56,585 dos diberikan meliputi 17,939 dos pertama, 1,728 dos kedua dan 36,918 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,275,177.

Sementara itu, menurut portal GitHub Kementerian Kesihatan, 95 kes kematian akibat COVID-19 direkodkan semalam dengan Selangor tertinggi iaitu 21 kes, diikuti Johor (16), Perak (14), Kedah (10), Pulau Pinang (lapan) dan Sabah (lima).

Selain itu, Melaka, Pahang dan Perlis masing-masing melaporkan empat kes, Negeri Sembilan dan Sarawak masing-masing tiga kes, Kelantan (dua) manakala Terangganu (satu).-  Bernama


MCA dakwa tindakan menteri agama bidas Oktoberfest menjengkelkan

KUALA LUMPUR, 29 Zulhijjah 1443H, Jumaat – Setiausaha Agung Pemuda MCA, Daniel Wa Wai How hari ini menempelak, pendirian Menteri di Jabatan Perdana Menteri (Hal Ehwal Agama), Senator Datuk Idris Ahmad yang menyatakan bahawa negara ini tidak sepatutnya membenarkan pesta arak – Oktoberfest.

Daniel berkata, persoalan hak meminum minuman keras, kebebasan serta cara hidup bukan Islam telah berulang kali dipolitikkan oleh sesetengah pihak dan ia menjadi semakin menjengkelkan.

Katanya, sebagai menteri agama, tugas Idris adalah mengukuhkan keyakinan umat Islam terhadap akidah mereka dan menjauhi alkohol, bukan sebaliknya mengganggu hak, kebebasan serta aktiviti orang bukan Islam.

“Untuk memaksa ajaran dan nilainya sendiri kepada orang lain dalam usaha mewujudkan persekitaran yang beliau sendiri anggap halal adalah satu tindakan yang ‘tidak kena pada tempatnya’ dan menipu dirinya sendiri,” katanya dalam kenyataan di mcalantian.org.

Mempertahankan pesta arak itu, Daniel berkata, Oktoberfest telah diadakan selama bertahun-tahun dan penganjur mesti memahami sensitiviti masyarakat Islam terhadap minuman beralkohol dan tidak akan menjemput umat Islam untuk hadir dan masyarakat Islam sendiri tidak akan atau tidak patut mengambil bahagian.

“Malangnya, sesetengah ahli politik lebih suka menggunakan agama dan mempolitikkan perkara ini.

“Kami tidak menggalakkan minum arak, tetapi kami juga bertegas supaya ajaran dan nilai agama seseorang tidak dikenakan ke atas orang lain, sekali gus melanggar hak dan kebebasan orang bukan Islam untuk memilih minum atau tidak minum, menghadiri atau untuk tidak menghadiri Oktoberfest,” katanya.

Mengulas lanjut, Daniel berkata, agama adalah untuk menggalakkan manusia berbaik-baik dan hormat-menghormati antara satu sama lain, bagi mewujudkan masyarakat yang harmoni.

Namun, katanya, malang apabila sesetengah ahli politik tidak pernah bermuhasabah diri, sebaliknya terus menggunakan agama dan mempolitikkan pelbagai isu yang hanya akan menyebabkan orang bukan Islam rasa jengkel.

“Tetapi kita semua tahu ia bukan tentang agama, ia adalah isu peribadi.

“Kami menggesa ahli politik ini untuk melakukan lebih banyak lagi untuk meningkatkan kehidupan rakyat pada masa inflasi yang tinggi dan ekonomi sedang diuji. Inilah yang paling diperlukan oleh rakyat sekarang,” katanya.

Terdahulu, Idris berkata, perbuatan menjadikan minuman arak ini sebagai pesta dan dibuat secara terbuka kepada masyarakat awam tidak sepatutnya dibenarkan.

Beliau berkata, meskipun golongan bukan Islam tidak dilarang untuk minum arak, kerajaan berpendirian bahawa perbuatan menjadikan minuman arak ini sebagai pesta dan dibuat secara terbuka kepada masyarakat awam tidak sepatutnya dibenarkan.

Ini kerana, ia akan menimbulkan masalah sosial memandangkan arak dilihat mampu menjejaskan keharmonian, ketenteraman dan keselamatan masyarakat.


Barisan Kabinet Anwar paling mengecewakan dalam sejarah negara

BANGI, 8 Jamadilawal 1444H, Sabtu – Tan Sri Muhyiddin Yassin menyifatkan barisan Kabinet kerajaan campuran yang diumumkan Perdana Menteri, Datuk Seri Anwar Ibrahim semalam, adalah yang paling mengecewakan dalam sejarah negara.

Ini susulan, pelantikan Presiden UMNO, Datuk Seri Ahmad Zahid Hamidi – yang dipanggil membela diri terhadap 47 pertuduhan jenayah rasuah, pecah amanah dan pengubahan wang haram di mahkamah – sebagai Timbalan Perdana Menteri.

Pengerusi Perikatan Nasional (PN) itu berkata, tindakan Anwar melantik Ahmad Zahid ibarat menjual maruah negara semata-mata kerana keinginannya menjadi Perdana Menteri.

“Perdana Menteri Anwar Ibrahim telah menggadai prinsip tatakelola yang baik seperti yang dijaja semasa kempen pilihan raya apabila melantik kleptokrat menganggotai Kabinet.

“Kabinet kleptokrat yang tertubuh atas penipuan terhadap mandat rakyat ini tidak mempunyai sebarang keabsahan untuk berfungsi sebagai badan eksekutif tertinggi negara,” katanya dalam kenyataan, hari ini.

Bahkan, Muhyiddin berkata, keputusan Anwar sebagai Perdana Menteri memegang jawatan menteri kewangan juga adalah satu amalan yang membawa kepada pemusatan kuasa dan penyelewengan berskala besar seperti berlaku dalam kes 1Malaysia Development Berhad (1MDB).

“Bagaimana rakyat dan pelabur boleh percaya terhadap kepimpinan Anwar apabila beliau ternyata berbohong kepada seluruh dunia mengenai agenda anti rasua, reformasi institusi dan pembelaan nasib rakyat jelata.

“Prinsip integriti, ketelusan dan akauntabiliti nyata dikompromi,” katanya.

Selain itu, beliau berkata, ahli Parlimen yang dikenali sebagai sikap cauvinis melampau dilantik menerajui kementerian tertentu juga bakal mengundang kontroversi.

“Boleh dijangkakan dasar bersifat perkauman yang ekstrem akan diperkenalkan.

“Sistem negara kita telah rosak apabila individu bankrap moral dan prinsip boleh dilantik menerajui negara dan yang terpalit dengan jenayah rasuah menganggotai kabinet.

“Rasa tanggungjawab dan belas kasihan terhadap rakyat telah tiada dan rakyat juga hilang percaya terhadap tonggak kepimpinan negara,” katanya.

Berita berkaitan;


Ahmad Yakob minta berundur jawatan MB kerana uzur: Hadi Awang

BANGI, 25 Muharram 1445H, Sabtu – Presiden PAS, Tan Sri Abdul Hadi Awang menjelaskan perubahan jawatan Menteri Besar di Kelantan – sekiranya parti itu kekal memerintah negeri – adalah disebabkan faktor Datuk Ahmad Yakob yang uzur.

Beliau berkata, keputusan mengundurkan diri itu sudah lama disuarakan Ahmad Yakob sebelum ini, namun kepimpinan tertinggi meminta beliau meneruskan pemerintahan di negeri berkenaan.

Bahkan, kata Abdul Hadi, ketika tempoh pentadbiran juga Ahmad Yakob sekali lagi mendesak untuk berundur atas faktor keuzuran, yang menyebabkan kepimpinan PAS mempertimbangkan permintaan itu.

“Menteri Besar mengundurkan diri kerana uzur. Dulu pun dia minta merayu supaya tak dilantik, dan minta lagi desak masa tengah-tengah … dia minta juga memang keuzuran.

“Dan kita pertimbanglah, kesian beliau. (Namun) dia masih menjadi wakil rakyat supaya semangat baru di Kelantan agar ada perubahan, sebab itu juga timbalan menteri besar diubah,” katanya kepada pemberita selepas selesai proses pengundian bagi DUN Ru Rendang di Sekolah Kebangsaan Rusila, Marang hari ini.

Menurut Abdul Hadi, keputusan membuat perubahan kepada jawatan menteri besar dan timbalan menteri besar tiada kaitan dengan desakan daripada mana-mana pihak.

“Memanglah lama sangat memerintah 30 tahun, letihlah orang yang bertugas itu. InsyaAllah dua calon baharu ini akan diterima rakyat Kelantan dan juga Tuanku (Sultan Kelantan).

“Adapun pengumuman (pertukaran) itu bergantung kepada persetujuan Sultan Kelantan kerana pelantikan kerajaan melibatkan Tuanku, parti dan rakyat,” katanya.

Semalam, Setiausaha Agung PAS, Datuk Seri Takiyuddin Hassan mengumumkan Kelantan dijangka mempunyai Menteri Besar atau Timbalan Menteri Besar baharu berikutan keputusan PAS mencadangkan gabungan agamawan dan teknokrat untuk dua jawatan itu jika menang Pilihan Raya Negeri (PRN) hari ini.

Susulan itu, Ahmad Yakob dan Mohd Amar dijangka tidak dilantik semula memegang antara dua jawatan berkenaan.


UMNO tolak MN kerana tamak dan tidak mahu kongsi kuasa

Oleh Zuhayati Yazid

BANGI, 4 Muharram 1444H, Selasa – Keengganan UMNO untuk bergabung dengan parti-parti Melayu dan terus mendukung Muafakat Nasional (MN) dipercayai berpunca daripada sikap tamak, ego dan tidak mahu berkongsi kuasa.

Penganalisis politik, Prof Dr Ahmad Atory Hussain menyifatkan, tiga sikap itu mendorong UMNO kekal dengan pendirian untuk bergerak solo dalam Pilihan Raya Umum ke-15 (PRU15).

“Analisis itu hanya dibuat berdasarkan kemenangan dalam pilihan raya negeri (PRN) di Sabah, Johor dan Melaka baru-baru ini, namun pengamatan tersebut bukan yang tepat merangkumi pengundi di seluruh negara.

“UMNO sebenarnya ego, dia yakin mahu bergerak solo padahal dia mengkhianati perjuangan melalui tingkah laku pemimpin mereka sendiri yang mempunyai banyak masalah.

“Tetapi masih tidak lagi mengaku dengan kelemahan kerana mengakui dia berjaya bertahan selama 60 tahun. Hakikat UMNO membawa banyak masalah, pemimpin banyak yang bermasalah seperti rasuah dan masalah-masalah lain,” katanya ketika dihubungi Ismaweb.net, hari ini.

Beliau berkata demikian sebagai mengulas keterbukaan PAS untuk mendukung agenda penyatuan ummah termasuk dengan UMNO menjelang PRU15.

Mengulas lanjut, Prof Ahmad Atory berkata, UMNO bimbang sekiranya bergabung, keadaan akan menyebabkan mereka terpaksa berkongsi kuasa dengan parti-parti lain.

“Inilah yang UMNO cuba elakkan kerana mereka tamak dan tidak mahu berkongsi kuasa dan hanya mahu membolot sendiri bersama kroni-kroni sahaja,” dakwanya.

Keengganan itu tidak mustahil akan membawa mudarat sehingga menyebabkan negara mengalami nasib sama seperti berlaku PRU 2018 yang menyaksikan tiada parti mendapat majoriti dan perlu gabungan untuk membentuk sebuah negara.

“Sayangnya semua itu tidak berlaku sebaliknya masing-masing mahu menunjukkan kehebatan dan kekuatan sendiri yang akhirnya membawa ruang kepada pihak lain untuk berkuasa,” katanya.


Basikal lajak: Ibu bapa boleh didenda minimum RM1,000

KUALA LUMPUR, 6 Zulhijjah 1441H, Isnin – Ibu bapa atau penjaga yang membiarkan anak jagaan mereka berusia 18 tahun ke bawah terlibat dalam aktiviti basikal lajak sehingga mengundang bahaya, boleh didenda antara RM1,000 sehingga RM5,000 atau dipenjara tidak lebih setahun.

Menteri Pengangkutan, Datuk Seri Dr Wee Ka Siong berkata, perkara itu merupakan antara yang terkandung di bawah pindaan Akta Pengangkutan Jalan 1987 dibentangkan bagi bacaan kali pertama di Dewan Rakyat, hari ini.

“Tujuan kita tidak mahu menghukum. Kalau kita benarkan kenderaan ini (basikal lajak) yang tiada brek, bayangkan kemalangan akan berlaku bila-bila masa.

“Jadi itu yang kita nak buat pindaan, dahulu RM300 orang tidak takut. Sekarang kita ketatkan dan hukuman lebih berat. Jika di bawah 18 tahun, maka ibu bapa dan penjaga boleh dihukum,” katanya pada sidang media selepas taklimat rang undang-undang itu kepada Ahli-ahli Dewan Rakyat di bangunan Parlimen di sini hari ini.

Dalam pada itu, Wee berkata individu yang tertidur ketika memandu sehingga berlaku kemalangan yang menyebabkan kematian juga akan berdepan hukuman yang lebih berat.

Beliau berkata pemandu terbabit tertakluk kepada pindaan Seksyen 41 akta berkenaan iaitu penjara antara lima hingga 10 tahun dan denda RM20,000 sehingga RM50,000 bagi kesalahan kali pertama.

Katanya, pemandu yang tertidur boleh dikategorikan dalam pemanduan secara melulu atau merbahaya.

“Ada ayat ‘memandu secara melulu’ bermaksud memandu dengan cuai… anda juga bertanggungjawab, anda boleh didakwa… jika ia (memandu) menyebabkan kematian, terdapat hukuman menanti anda, jadi kami memang serius. Anda tidak boleh mengawal kenderaan bermaksud anda memandu dengan cuai. – Bernama


Demi kasih sayang, ibu warga Palestin sanggup lawat anak setiap bulan sejak 20 tahun lalu

RAMALLAH, 18 Syaaban 1443H, Isnin – Kasih sayang seorang ibu terhadap anaknya tiada nilainya, biarlah bergadai nyawa, ibu pasti sanggup lakukan.

Kisah sama berlaku terhadap ibu tua, Latifa Abu Humaid yang setiap bulan sejak 20 tahun lalu tetap setia bersama puluhan rakyat Palestin yang lain menyertai bantahan di hadapan pintu utama Kem Pelarian Al-Amari, Tebing Barat.

Penyertaan bantahan itu dilakukan sebagai bukti kasih sayang terhadap anak lelakinya, Nasser yang kini berada di penjara Zionis sebagai tahanan pentadbiran dan turut menderita kanser paru-paru.

Sempena Hari Ibu yang disambut di negara Asia Barat pada setiap 21 Mac, wanita berusia 73 tahun itu mengakui menyambutnya bersendirian selepas lima anak lelakinya dihumban ke penjara dengan pelbagai tuduhan oleh Zionis.

Seorang daripada anak lelakinya dibunuh pada 1994 manakala seorang lagi tidak bersama berikutan dalam ketakutan kerana beberapa kali dikenakan tahanan pentadbiran oleh Zionis.

Latifa berkata, dalam tempoh hampir 20 tahun lalu, tentera pengganas Zionis memenjarakan seorang demi seorang anaknya, sambil menambah sejak 2003, ahli keluarga tidak dapat berkumpul bersama lagi.

Malah, ketika 1994, tentera pengganas merobohkan kediamannya buat kali pertama selain membunuh anak lelaki sulung, Abdul Munem Abu Humaid, yang merupakan seorang daripada ahli Briged Al- Qassam.

Selepas itu, beberapa anaknya ditahan di penjara dan sejak itu Latifa menjadikan rutin bulanan untuk mengunjungi Penjara Ashkelon di tengah Israel bagi melawat anak-anaknya.

“Sejak anak saya dipenjarakan pada hujung tahun 2017, pihak berkuasa Israel meletakkan anak-anak lelaki saya di penjara yang berasingan, sebagai hukuman tambahan kepada keluarga,” katanya.

Lebih menyedihkan sejak kehadiran COVID-19, wanita itu tidak lagi mengunjungi penjara berikutan keadaan kesihatan diri selain kesukaran untuk melawat di penjara yang berasingan, setiap bulan.

Sejak itu, Latifa cuba memberi sokongan kepada semua anak-anak lelakinya di luar penjara dengan menyertai bantahan sebagai tanda sokongan di atas penahan berkenaan.

Kini, Latifa sentiasa dalam keadaan kebimbangan berikutan kesihatan anaknya yang semakin kritikal sejak tidak boleh berhubung dengan anak lelaki kesayangannya selepas pihak penjara tidak membenarkan dia melawat di Hospital Penjara, Al-Ramla.

Kongsinya dua bulan lalu, dia dibenarkan melawat anaknya selepas dilaporkan koma ketika dirawat Pusat Perubatan Barzilai, selatan Israel di bawah kawalan ketat pihak berkuasa Israel, yang memaksanya berdiri dua meter daripada anaknya.

Bagaimanapun, ibu tua itu tetap menaruh harapan anak-anaknya kembali ke rumahnya selepas lebih 19 tahun ditahan di bawah penjara Zionis.

Malah, berharap pihak berkuasa Zionis membebaskan anaknya dan tahanan Palestin yang lain. – Agensi


Hamas gesa rakyat teruskan tunjuk perasaan terhadap penjajahan Israel

GAZA, 7 Muharram 1443H, Isnin – Pemimpin Pergerakan Perjuangan Islam Palestin (Hamas) meminta rakyat Palestin di Tebing Barat mengadakan lebih banyak tunjuk perasaan pada waktu malam terhadap penjajahan Israel.

Ketua Biro Politik Hamas, Ismail Haniyeh membuat seruan itu dalam satu kenyataan yang menandakan 100 hari sejak bermulanya tunjuk perasaan di bandar Beita terhadap pendudukan haram Israel di Gunung Sobeih.

Sejak Mei, bandar itu menyaksikan pertembungan sengit antara pasukan Israel dan Palestin yang melakukan demonstrasi menentang penempatan haram di Eviatar yang didirikan di bukit oleh peneroka Israel di bawah perlindungan tentera.

Haniyeh menggesa semua penduduk Palestin di Tebing Barat untuk bangkit dan berkumpul bersama penduduk di Beita dan mengubah semua kawasan konfrontasi popular dengan pasukan Israel menjadi tempat tunjuk perasaan pada waktu malam, lapor Pusat Maklumat Palestin.

“Penglibatan penduduk kampung Beita di Nablus dalam pemberontakan mereka selama 100 hari mencerminkan kesedaran kebangsaan tentang perlunya menghadapi pasukan pendudukan dan projek pembinaan haram serta mencerminkan kemampuan rakyat Palestin untuk mempraktikkan dan memperjuangkan hak mereka,” kata Haniyeh.

Haniyeh turut memuji penduduk Beita kerana mempertahankan tanah dan berkorban untuk hak-hak kebangsaan bagi pihak seluruh rakyat Palestin.

Pihak berkuasa Israel kini telah memutuskan untuk menjadikan Eviatar sebagai pangkalan tentera.

Namun, penduduk Beita menolak keputusan itu dan berjanji akan meneruskan tunjuk perasaan sehingga penghapusan sepenuhnya penempatan haram tersebut.

Lebih daripada 600,000 warga Israel tinggal di lebih 230 penempatan haram yang dibina sejak penjajahan 1967 di wilayah Palestin di Tebing Barat dan Baitulmaqdis Timur.

Semua penempatan Israel tidak sah berdasarkan undang-undang antarabangsa.

Malah, Majlis Keselamatan Pertubuhan Bangsa-Bangsa Bersatu (PBB) turut mengutuk kegiatan penempatan haram Israel di wilayah jajahan dalam beberapa resolusi.

Rakyat Palestin menginginkan Tebing Barat sebagai sebahagian daripada negara Palestin yang merdeka di masa depan dengan Baitulmaqdis sebagai ibu negaranya. – Agensi


Polis Jerman leraikan demonstrasi COVID-19

BERLIIN, 20 Rabiulakhir 1442H, Ahad – Polis Jerman campur tangan bagi menyuraikan demonstrasi oleh penentang tindakan pencegahan coronavirus di bandar utara Bremen selepas tunjuk perasaan itu dilarang oleh mahkamah tertinggi negara itu.

Sebelum ini, mahkamah Perlembagaan Jerman mengesahkan keputusan sebelumnya oleh mahkamah rendah yang menolak izin 20,000 peserta untuk berkumpul di pusat bandar Bremen.

Bagaimana keputusan itu seolah-olah tidak diendahkan apabila ratusan orang masih berkumpul, segelintir di antaranya menentang langkah pencegahan coronavirus kerajaan dan yang lain adalah sebahagian daripada demonstrasi balas.

Menerusi Twitter, polis Bremen berkata, mereka berusaha untuk memisahkan kumpulan itu dan menyuraikan perhimpunan yang dilarang, serta mendesak orang ramai untuk memakai pelitup muka.

Bulan lalu, polis melepaskan tembakan meriam air dan lada dalam usaha untuk menyuraikan ribuan penunjuk perasaan di Berlin yang marah dengan sekatan coronavirus.

Walaupun kebanyakan rakyat Jerman menerima ‘perintah berkurung ringan’ bagi mengekang gelombang kedua coronavirus, pengkritik mengatakan langkah-langkah itu membahayakan hak sivil warganegara.

Khamis lalu, pengarah agensi kesihatan awam Jerman berkata, kejayaan negara itu dalam menangani gelombang pandemik pertama pada Mac dan April lepas menyebabkan ramai pihak meragui keparahan virus itu bahkan kewujudannya.

Walaupun jumlah jangkitan harian tidak lagi meningkat mendadak seperti sebelum ini, angka kes berhenti pada tahap tinggi, dan Jerman melaporkan jumlah kematian satu hari tertinggi sejak bermulanya wabak itu pada Rabu lepas.

Semalam, jumlah kes coronavirus yang disahkan di Jerman meningkat sebanyak 23,318 menjadi 1,153,556, menurut data Institut Robert Koch (RKI), sementara jumlah kematian yang dilaporkan meningkat sebanyak 483 orang menjadi 18,517. – Agensi


Korban pergolakan Sudan kini cecah 56 orang

KHARTOUM, 26 Ramadan 1444H, Isnin – Jawatankuasa Perubatan Sudan mengesahkan angka kematian dalam pertempuran berterusan antara Angkatan Tentera Sudan dan Rapid Support Forces (RSF) kini mencecah 56, manakala yang cedera ialah 595.

Jawatankuasa itu meminta kedua-dua pihak membuka koridor kemanusiaan bagi membolehkan pemindahan mangsa yang cedera, terutama membabitkan orang awam dan pesakit buah pinggang.

Pertempuran antara kedua-dua pihak berlanjutan selama dua hari berturut-turut di bahagian berlainan ibu kota Khartoum, berhampiran markas tentera.

Pihak tentera mendakwa, mereka sedang mara ke pangkalan RSF di Khartoum dan negeri-negeri lain serta menyatakan konflik tersebut bakal tamat dengan segera.

RSF bagaimanapun menafikan kenyataan angkatan tentera dengan menegaskan bahawa pertempuran masih berterusan.

Saksi di Khartoum memberitahu, ratusan orang, termasuk lebih 400 kanak-kanak sekolah, telah ditahan di pusat bandar Khartoum, di mana pertempuran sengit berlaku berhampiran ibu pejabat tentera.

Persatuan Bangsa-bangsa Bersatu (PBB) pula menyatakan terdapat tiga pekerja bantuan terbunuh di Kabkabiya di Darfur Utara. -Agensi